Elisa Sainz de Murieta, klima-aldaketan aditua: “Sasoiz gabiltza klima-aldaketaren eragin larriagoak ekiditeko” - etakitto.eus\nElisa Sainz de Murieta, klima-aldaketan aditua: “Sasoiz gabiltza klima-aldaketaren eragin larriagoak ekiditeko”\nETA KITTO 2019, Mar 04\nEuskadiko Klima-Aldaketaren Astea izango da hilaren 10era arte eta hainbat ekintza egingo dira gure herrian. 6tik 27ra ‘Gure mundua eraldatzeko 17 helburu’ izeneko erakusketa egongo da Portalean, 7an 18:30ean ‘Klima-aldaketaren inpaktuak Euskal Herrian’ izeneko hitzaldia eskainiko du Elisa Sainz de Murietak Portalean, 10ean 18:30ean ‘O me atiende ya, o me voy’ antzezlana egongo da Portalean eta 12an 19:00etan ‘Una verdad muy incomoda: ahora o nunca’ dokumentala eskainiko dute Coliseoan.\n– Hasi gara klima-aldaketaren ondorioak jasaten?\nBai, dagoeneko klima-aldaketaren hainbat eragin neurtu daitezke, hala nola tenperatura aldaketak edo itsas mailaren igoera. XX. mendean zehar, itsas-maila euskal kostaldean 2 mm urteko abiaduran igo da, eta abiadura hori 90eko hamarkadan bizkortuz joan da. Gutxi badirudi ere, azken 7.000 urteetan gertatutakoa baino 4 aldiz handiagoa da 2 mm igoera tasa. Ur baliabideei dagokienez, azken 60 urtetan batezbesteko ur-emariak ere gutxitu dira. Mundu mailan, Ipar- eta Hego-buruko izotzen zabalera eta sakoneran aldaketa nabariak neurtu dituzte.\n– Berandu gabiltza klima-aldaketa gelditzeko?\nSasoiz gabiltza eragin larriagoak ekiditeko. Hau argi azaltzea eta ulertzea garrantzitsua da. Izan ere, negutegi efektuaren gasak atmosferara jaurtitzen ditugun bitartean, klima-sisteman aldaketa gehiago eragiten ari gara, eta honen ondorioak handiagoak izango dira. Beraz ez, ez gabiltza berandu, baina klima-aldaketari aurre egin behar diogu lehentasunez.\n– Zeintzuk dira klima aldaketaren eragin nagusiak Euskal Herrian?\n2050. urterako itsas-maila 20-27 zm igotzea espero da, kostaldeko muturreko gertakariak areagotuko dira, eta ondorioz, gure kostaldean eragin handiagoa izango du klima-aldaketak. Tenperatura igoko da, eta bero-boladak maizago gertatzea eta egun gehiago irautea espero da. Prezipitazioari dagokionez, ziurgabetasun handia dago oraindik, baina orokorrean ur-emaria murriztea aurreikusten da.\n– Datozen urteetara begira aurreikuspenak egin daitezke?\nBai, etorkizunerako proiekzioekin lan egiten dugu, klima-modeloekin egiten direnak.\n– Noren esku dago klima aldaketaren aurkako neurriak hartzea?\nKlima-aldaketari aurre egiteko bi neurri nagusi daudela esan dezakegu. Lehena, ekiditea. Hau da, klima-aldaketa sortzen duten negutegi efektuko gasen murrizketa helburu duten neurri eta politikak hartzea. Euskal Autonomia Erkidegoan arlo nagusiak energia eta garraioa dira, beraz, politika hauen ardura duten sailek dute hauek eraldatzeko eskumena. Esan beharra dago EAEn garraioaren %80 errepide bidezko garraioa dela, beraz, guk geuk ere badugu ardura.\nKlima-aldaketarako bigarren neurriak egokitzapena du helburu. Hau da, gerta daitezkeen inpaktuei aurre egiteko prest egoteko neurriak hartzea. Hiri eta herrietan landu daitezke batez ere neurri hauek, baina zailtasunak daude, prestakuntzarekin edo finantzazioarekin adibidez. Beraz, Foru Aldundien eta Eusko Jaurlaritzaren rola garrantzitsua da egokitzapena bultzatzeko.\n– Parisko Akordioan 200 herrialdek (munduko guztiek AEBek kenduta) berotegi gasak murrizteko konpromisoa hartu zuten. Nahikoa da? Betetzen ari dira?\nParisko Akordioa izugarrizko arrakasta izan zen, munduko herrialde guztiak batera, helburu amankomunarekin: munduko batezbesteko tenperatura 2 gradutara mugatzea; are gehiago, tenperatura hura 1.5 gradutara mugatzeko ahaleginak egiteko konpromisoa ere hartu zen. Noski, helburua ezartzea aurrerapausoa izan bazen ere, helburu hori lortzeko behar diren politiketan dago mamia, eta adostasuna ez da hain erraza. Pentsa dezagun gela berean elkartzen direla ozeano Bareko uharte-estatuak eta Arabia Saudi edo beste petrolio ekoizle nagusiak.\nPariseko helburua lortzeko orain arte aurkeztu diren konpromisoak ez dira nahikoa inolaz ere, baina une honetan dugun tresna da. Esan beharra dago ere Parisko Akordioa estatuen artekoa bada ere, garrantzi handia hartzen ari direla bestelako eragileak, hala nola hiriak, eskualdeak eta enpresak. Trumpek AEB akordiotik aterako zela iragarri zuenean, eragile hauen erantzun itzela sortu zen, We are still (Oraindik [Pariseko Akordioaren] barruan gaude) in mugimendua. Eta gogora dezagun, klima aldaketari aurre egiteko politikak maila desberdinean landu eta martxan jarri daitezke.\n– Badago korronte bat klima aldaketa existitzen dela ukatzen duena. Zer esango zenieke?\nBadaude Lurra laua dela diotenak ere… Zientzian ebidentziekin, frogekin lan egiten dugu, eta klima aldatzen ari dela ezin uka daiteke, ezta erregai fosilek sortutako isurpenek sortua dela. Eztabaidagarria izan daiteke egoera honi aurre egiteko politika zehatzak zeintzuk diren, edo hauek martxan jartzeko abiaduran. Baina komunitate zientifikoan klima-aldaketa gertatzen ari denaren eztabaida aspaldi gainditua dago.\n– Gizartea gaiaren garrantziaz ohartzen da?\nNik uste dut ez garela premiaz ohartzen. Lehentasunezko gaia da, ez da izotz geruza handien urtzea bakarrik, klima-aldaketak gure herrietan eragiten duela eta eragiten jarraituko duela ohartu behar dugu.\n– Zerk eragin du klima aldaketa?\nErregai fosilen erabilerak sortu dituen negutegi efektuko gasek sortu dute klima-aldaketa. Negutegi efektuko gasak era naturalean daude gure atmosferan eta eguzkitik datorren energiaren kopuru bat gordetzen dute. Honek bideratzen du gure planetako tenperaturen aldakortasuna txikia izatea, inguruko planetekin alderatuta. Baina gas hauen kontzentrazioa handitzearen ondorioz, bero handiagoa gordetzen da atmosferan, eta honek munduko batezbesteko tenperatura igotzen ari da. Azken 400.000 urteetan, atmosferan dagoen CO2-aren kontzentrazioa 300 ppm-tik behera egon da. Aurtengo urtarrilean, kontzentrazioa 411 ppm-tan dago (iturria).\n– Nolako lana egiten duzue BC3-n?\nBC3n klima-aldaketaren ikerketa egiten dugu, ikuspegi desberdinetatik. Bost lan ildo nagusi ditugu: klimaren ikerketa, ekiditea eta karbono-gutxiko gizartea lortzeko neurri eta politikak; lurreko ekosistemen azterketa (hauenganako inpaktuak baina baita hauek duten mitigazio rola); egokitzapen politikak eta modelizazioa.\n– Nondik nora joko duzu Eibarko hitzaldian?\nKlima-aldaketaren inpaktuak eta ekidite politikak aztertzen dihardut, eta hauen inguruan izango da hitzaldia. Euskal Herrian jasan ditzakegun eraginei buruz egingo dut berba batez ere.\n#klima-aldaketaElisa Sainz de Murietaklima\n« Aratosteetarako argazki lehiaketa antolatu dugu aldizkarian Joanes Urkixo, idazlea: “Literatura bazterrean ezin nuela utzi erabaki dut” »


Pixontzi - Wikipedia, entziklopedia askea.\nPixontzi edo gauontzi pixa jasotzeko erabiltzen den ontzia da. Izendondoa moduan ere pixa asko egiten duen persona da. Pixontziak ontzien itxura dute eta ohe azpian edo ohetik gertu gordetzen zen, mesanotxe batean esaterako, gauez komuneraino joateko beharra mugatzeko. Ohean egon behar diren gaixoek, bestetik, pixontzia erabil dezakete. Pixontziaren beste sinonimo batzuk: edarra, kaka-leku, kakontzi, kutxu, ohapeko, ohazpiko, orinal, zerbitzu. Pixontziak material askoz egin daitezke: metalaz, plastikoaz, zeramikaz...\n2 "Bourdaloue" pixontzia\n3 Pixontziaren museoa\nBourdaloue izeneko pixontziak, emakumentzat moldatutakoak.\nEzagutzen den lehenengo pixontzia XI. mendekoa da baina etxeko ontzi hau antzinatik ezagutzen da. Esaterako, Pompeiako ormetan objektu horren marrazkiak ikus daitezke. Antzinako Grezian Kristo aurreko VI. mendean ezagutzen ziren, izen desberdinak dira horren testigu: ἀμίς, οὐράνη, οὐρητρίς, σκωραμίς, χερνίϐιον.\nAntzinako Erroman ere ezagunak ziren; garai horietan etxearen jabearen aberastasuna adierazteko urrezko eta zilarrezko pixontziak egiten ziren. Pixontzi horiek ere eskuak garbitzeko erabiltzen ziren.\nXX. mendean, komunak zabaltzearekin batera, pixontziak desagertzen joan ziren. Mendebaldeko herrietan gaur egun dezente baztertu da ontzi honen erabilera. Esan daiteke gehien batean haurrekin erabiltzen direla, haien beharrak egiten irakasteko prozesuan. Haurrei begira egindako pixontziak alaiak izaten dira, koloretakoak, marrazkiez apainduta.\n"Bourdaloue" pixontzia[aldatu | aldatu iturburu kodea]\nPixontzi mota hau emakumeak erabiltzeko asmatu zen; horretarako, aurreko aldetik luzeagoa zen bertan pikotxean jarrita edo zutik gernu egiteko. Bourdaloue hitza XVII. mendeko Louis Bourdaloue (1632-1704) apaiz katolikoarekin lotu izan da. Antza, apaiz horren sermoiak oso luzeak izaten ziren eta jasan ahal izateko aristokraziako emakumeek haien neskameei pixontzia gona azpian jartzeko eskatzen zieten, horrela tokitik alde egin gabe gernu egiteko.\nPixontziaren museoa[aldatu | aldatu iturburu kodea]\n2007ko apirilean, Ciudad Rodrigon, Espainian, Pixontziaren Museoa ireki zen. Bertan, 27 herrialdetatik ekarritako 1.300 objektu erakusten dira, besteak veste, pixontzi zaharrak zein modernoak, zeramikakoak, plastikokoak, metalekoak…\nGaur egun Ciudad Rodrigon ikus daitezkeen pixontzi batzuk.\nHaurrei fardela kentzeko gomendioak.[Betiko hautsitako esteka]\n(Gaztelaniaz) Pixontziaren Museoa.\nMultimedia: Chamber pots\nEdo garaiko pixontzi japoniarra.\nOrriaren azken aldaketa: 22 ekaina 2021, 00:07.


Egunero delako euskararen aldia | Lezoko Unibertsitateko Udala\nHasiera » Berriak » Egunero delako euskararen aldia\nEgunero delako euskararen aldia\n2018ko Abenduak 03\nUdalak Euskararen Nazioarteko Egunaren aldeko adierazpen instituzionala onartu du\nGaur, abenduaren 3a, Euskararen Nazioarteko Eguna ospatzen da eta honekin batera, Euskaraldiari amaiera emango zaio. Udaletik gogorarazi nahi da, Musika Eskolak egitarau berezia antolatu duela arratsaldeko 18:00etan Gurutze Santuaren plazan eguna ospatzeko (euria eta eguraldi txarrarekin Saldise Plazan izango da).\nHorren guztiaren harira, Lezoko Udalak Adierazpen Instituzionalarekin bat egin du "Bizi-Prest: Egunero delako euskararen aldia" testuarekin:\nEtxean bizi-bizi, kalean bezala; bizi-bizi eskolako jolastokian, ikasgelan bezala; lantokian bizi-bizi, lagunarteko solasaldietan bezala; bizi-bizi osagilearenean, saltokian bezala; zuzeneko harremanetan. bizi-bizi, birtualetan bezala; bizi-bizi kirolean, liburuetan edo zineman bezala.\nPrest gaudelako gu, euskal herritar gehien-gehienok, hori horrela izan dadin. Prest gaudelako euskarari gure hitzen hegoak eskaintzeko, ahotik belarrira, bihotzetik bihotzera, burutik burura hegalda dadin, samur bezain indartsu. Dakiguna dakigula, mintzatzen ez dena baita euskara eskas bakarra.\nEta eskatzen digu, batez ere, euskaldun izatetik euskaldun bizitzera doan tartea gainditzeko jokaera aktiboa. Eta etengabea.\nHerri aginteak, gizarteak bere dinamika propiotik sorturiko erakundeak, herritar guztiok eta gutariko bakoitza: den-denok gara, aldi berean, euskararen erabilera eraginkortasunez areagotzeak ezinbestekoa duen adostasun zibil zabalaren osagai eta eragile, aldi berean garen bezala haren onuradun eta bultzatzaile, bideratzaile eta babesle.\nEta egin egingo dugu.\nMunduari euskaraz ere helduz, euskararentzat belarria zein gogoa prest izanez, euskara ahoz zein idatziz bizi-bizi eskainiz. Euskarak eguneroko bizitza aberastu dezan; eguneroko bizitzak euskara bete dezan.\n12_adierazpen_instituzionala_euskara_2018al050011.pdf 118.67 KB


“Aniztasunak aberastu eta indartu egiten du Gipuzkoa etorkizuna begira” - gipuzkoa\nGipuzkoako Foru Aldundiak, lurraldeko Giza Eskubideen eta aniztasunaren alorreko eragileekin elkarlanean gauzatutako partaidetza prozesu baten ondoren, II. Aniztasuneko Foru Plana onartu berri du, lurraldean eskubide berdintasuna eta diskriminaziorik eza bermatzea helburu, “pertsona orok, aniztasunean, beren bizitza modu osoan garatzeko aurkera berdinak” izan ditzaten. Hala adierazi du gaur goizean Tabakaleran egindako ekitaldian Markel Olano diputatu nagusiak, 2022-2024 aldirako onartutako plangintzaren aurkezpenean.\n“Aniztasunak aberastu eta indartu egiten gaitu. XXI. mendeko gizartean, nola erantzun behar die Gipuzkoak gure artean ditugun pertsona eta errealitate anitzei? Ezaugarri dugun izaera komunitarioa sendotuz eta bizikidetzan sakonduz, gipuzkoar gizartean dagoen gaitasun eta indar soziala aktibatuz. Horrela bakarrik lortuko dugu gure lurraldean eskubide berdintasuna eta diskriminaziorik eza bermatzea; horrela bakarrik lortuko dugu gizarte desberdintasunei aurre egitea”, adierazi du diputatu nagusiak, Kutxa Kultur Plazan elkartutako gizarte eragileen aurrean.\nGaineratu duenez, ideia hori jomuga, “komenigarria ez ezik, ezinbestekoa” da maila guztietako “lankidetzazko gobernantzan” sakontzea eta, bere iritziz, alor horretan “jauzi” bat emango du Gipuzkoak gaur aurkeztutako planarekin. Hain zuzen ere, Aniztasunaren Sarea eratzea ekarriko du plangintza berriak, aniztasunak ordezkatzen dituzten elkarteen eta erakundeen arteko elkarlanerako espazio gisa. Parte hartzeko eta entzuteko espazio gisa antolatuko da, foro ireki moduan, eta aholkuak emateko, kontrastatzeko eta proposamenak egiteko gaitasuna izango du.\n10 lerro estrategiko, 21 ekintza zehatz\nHelburu horretan sakondu asmoz, Gipuzkoako II. Aniztasuneko Foru Plana 2022-2024 – Eskubide Berdintasuna plangintzak hiru erronka ezartzen ditu. Desafio nagusi horiei lotuta, berriz, 10 lerro estrategiko eta 21 ekintza zehatz ezartzen ditu. Lehen erronka da pertsonak eta herritarrak aniztasunera begira aktibatzen jarraitzea, alor honetan ere Gipuzkoa eredua eraiki asmoz; bigarrena da gizarte zibil antolatuarekin eta aniztasunaren alorreko beste eragile batzuekin maila anitzeko lankidetzazko gobernantzarantz aurrera egitea; eta hirugarren erronka da, azkenik, erakundeon arteko koordinazioa indartzea aniztasunaren eta giza eskubideen eremuan.\nDiputatu nagusiak gipuzkoarrak animatu ditu giza eskubideen eta diskriminaziorik ezaren aldeko konpromisoari eustera eta Europan zein Estatuan presente dauden zenbait korronte ideologikok planteatzen dituzten “faltsutze eta eztabaida arrazista, homofobo eta matxisten aurrean erne egotera”. “Lurralde irekia eta modernoa gara, baina erne jarraitu behar dugu gure gizartearen ezaugarri diren bizikidetza, kohesioa eta elkartasuna desagerrarazi nahi dituzten diskurtso populistak bistaratzeko. Horrela bakarrik lortuko dugu Gipuzkoa desberdintasun sozial gutxien duen lurraldeetako bat izatea Europan”, gehitu du.\nIon Gambrak, Giza Eskubideetako eta Kultura Demokratikoko zuzendariak azpimarratu duenez, “oso garrantzitsua” da gizarte zibil eta antolatuak aniztasunaren eta eskubide berdintasunaren sustapeneko politika publikoak eta plangintzak “eraikitzen” parte hartzea. “Ikuspegi eta sentsibilitate desberdinak elkartu nahi ditugu, eta, horregatik, Gipuzkoako elkarte sarean metatutako ezagutza eta esperientzia txertatu nahi izan dugu”, aipatu du.\nPartaidetza prozesuan egindako ekarpenen %95, planean\nAniztasuneko II. Foru Plana osatzeko, joan den urteko apiriletik abendura bitartean deliberazio prozesu parte hartzailea garatu zuen Giza Eskubideetako zuzendaritzak. Bertan, 53 erakunde eta elkartetako ordezkariek hartu dute parte –bederatzi udalerri, 32 elkarte, bost erakunde publiko eta bestelako zazpi erakunde–. Eragile horien guztien artean ordezkaturik egon ziren lurraldeko aniztasunak: migrazioen ondoriozko aniztasuna, etniaren ondoriozko aniztasuna, dibertsitate funtzionala eta orientazio sexualaren eta genero-identitatearen ondoriozko aniztasuna.\nHainbat lansaio eta partaidetza jardunaldiren ostean, planari lotutako 91 proposamen jaso dira hilabete horietan. Horietatik %66 azken bertsioan jaso dira (60 proposamen), %29 partzialki jaso dira (26) eta, beraz, modu batean edo bestean proposamenen %95ek bere isla izan du Aniztasuneko II. Foru Planean.\nAniztasuneko Bizikidetzarako I. Foru Planak (2018-2020) honako lau helburu hauek ezarri zituen: aniztasuna eskubideen eta diskriminaziorik ezaren ikuspegitik sustatzea; gizarte kohesioa, diskriminaziorik eza eta bizikidetza sustatzea; sinergiak ahalbidetuko dituzten espazioak eta ekintzak antolatzen eta sortzen laguntzea, eta Gipuzkoan dauden aniztasun mota guztiei modu koherentean erantzutea. Premisa horrekin, 2017tik 2019ra, aniztasuneko bizikidetzako, giza eskubideetako eta gizartea eraldatzeko hezkuntzako 132 proiektu sustatu ziren, 14 azterlan eta ikerketa, gizarte berrikuntzako sei proiektu eta sentsibilizazioko eta gizarte hezkuntzako hainbat kanpaina, besteak beste.


‘Jatorri aniztasuna eta elkarbizitza lantzen’ ikerketaren emaitzak, etxez etxe - Noticias - Usurbil\n‘Jatorri aniztasuna eta elkarbizitza lantzen’ ikerketaren emaitzak, etxez etxe\nAztiker Ikerguneak egindako ikerketaren ondorio nagusiak biltzen dituen gida banatu du udalak. Igandean, hilaren 28an, ‘Migrazioari maskarak erauzten’ dokumentalaren bigarren emanaldia egingo dute, 17:00etan, Sutegin.\n2020ko udazkenean Aztiker Ikerguneak udalaren eskariz abiatutako Jatorri aniztasuna eta elkarbizitza lantzen ikerketaren emaitzak etxez etxe banatu ditu udalak, ondorio nagusiak modu laburtuan azaltzen dituen gida baten bidez, euskaraz eta gaztelaniaz. Hurrengo larunbatean, hilaren 27an, izango da 2021eko Mundualdia zeinak usurbildar guztien arteko elkarbizitzan urrats bat egin nahi duen. Egun horretan aurkeztuko dute, lehenengo aldiz, Migrazioari maskarak erauzten ikus-entzunezkoa, eta, horren ostean, aitortza ekitaldia egingo dute, frontoian.\nEtxez etxe banatu duten gidan Aztikerren ikerketaren ondorio nagusiak bildu dituzte, parte-hartzaileen esanekin lagunduta, 1960/70eko migrazioan zein gaur egungoan begirada jarrita. Gida horretan zehazten denez, hemendik aurrera, ikerketak agerian jarritakoak bideratzeko ahalegina egingo du udalak, eta, horretarako, herritarrak bidelagun izatea espero du.\nMigrazioari maskarak erauzten ikus-entzunezkoa Aztikerrek egindako lanaren osagarria da, herritarren lekukotzak euren ahotsez ikusi eta entzuteak gaia errazago gizarteratzeko aukerak biderkatzen dituelakoan. Hilaren 27an aurkeztuko dute publikoki Sutegin, 2021eko Mundualdiaren barruan, 17:00etan. Eta, horrez gain, bigarren emanaldi bat izango da hurrengo egunean, leku eta ordu berean. Izan ere, edukiera kontuak tarteko, lehenengo egunean ikerketan zein ikus-entzunezkoan parte hartu duten herritarrei aurkeztuko diete lana, eta hurrengo eguneko emanaldia usurbildar guztiei irekia izango da: usurbilkultura.eus webgunean zabalik dago hilaren 28ko emanaldira joateko izen-ematea.\nIkus-entzunezkoaren aurrerapen bideoa argitaratu du udalak gaur:


Bidasoa-Txingudiko jatetxeek aukera emango dizute euskal sukaldaritzaren plater tradizionalak ezagutu eta dastatzeko, klasikoenak nahiz modernoenak.\nEtor zaitez gure sukaldaritza mahaien aukerak dastatzera, proba itzazu gure Sukaldaritza Berriaren sormenak edo egin ezazu pintxoaren bidea...\nEuskal arima duen sukaldaritza\nEuskaldunen pasioetako bat da sukaldaritza, eta horrenbestez, Europako plater berritzaile eta gozoenak dastatu nahi dituen orok bere ahogozoa asetzeko leku ezin hobea aurkituko du Bidasoa eskualdean.\nGastronomi gidetan kalifikazio handiak dituzten jatetxe finen eskaintza osoa eta sagardotegi aukera handia izateko abantaila dute Irun eta Hondarribiak, azken horietan txuletak, bakailao tortillak eta egoten den giro bereziak berriro itzultzeko gonbita egiten du gainera. Tabernetako barrak ere tentazio handia dira begietarako nahiz ahogozorako, pintxo bikainak eskaintzen baitituzte, sukaldaritza txikiaren benetako artelan horietako batzuk, edalontzi bat txakolin ederrez bustiak.\nJatetxe ugari dago eskualdean, eta horiek aukera ematen dizute euskal sukaldaritza autentiko eta tradizionalena ezagutu eta probatzeko. Euskal Sukaldaritza Berria deitutakoaren sormen berriak ere ezagutu ahal izango dituzu horietan.


Cassaniouze - Wikipedia, entziklopedia askea.\n44° 41′ 26″ N, 2° 23′ 01″ E / 44.6906°N,2.3836°E / 44.6906; 2.3836Koordenatuak: 44° 41′ 26″ N, 2° 23′ 01″ E / 44.6906°N,2.3836°E / 44.6906; 2.3836\nGrand-Vabre, Calvinet, Junhac, Mourjou, Sénezergues, Vieillevie eta Puycapel (en)\n254 (%49) 274 (%52.9)\nCaçaniosa (okzitanieraz Caçaniosa, frantsesez eta ofizialki: Cassaniouze) Okzitaniako udalerri bat da. Administratiboki Frantziako Cantal departamenduan dago, Auvernia-Rodano-Alpeak eskualdean. 2013an 541 biztanle zituen.\n2007an Cassaniouze udalerrian erroldatutako biztanleak 517 ziren. Familiak 234 ziren, horien artean 68 pertsona bakarrekoak ziren (28 bakarrik bizi ziren gizonak eta 40 bakarrik bizi ziren emakumeak), 85 seme-alabarik gabeko familiak ziren, 61 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 416 etxebizitza zeuden, 242 familiaren etxebizitza nagusia ziren, 134 bigarren erresidentzia ziren eta 40 hutsik zeuden. 390 etxeak ziren eta 24 apartamentuak ziren. 242 etxebizitza nagusietatik 201 bere jabearen bizilekua ziren, 33 alokairuan okupaturik zeuden eta 7 doan lagata zeuden; 2 etxek gela bat zuten, 19 etxek bi zituzten, 44 etxek hiru zituzten, 65 etxek lau zituzten eta 112 etxek bost zituzten. 206 etxek euren parking plaza propioa zuten azpian. 137 etxetan ibilgailu bat zegoen eta 78 etxetan bat baino gehiago zituzten.\nCassaniouze udalerriko biztanleria-piramidea 2009an .\n2007an lan egiteko adina zuten pertsonak 297 ziren, horien artean 222 aktiboak ziren eta 75 inaktiboak ziren. 222 pertsona aktiboetatik 216 lanean zeuden (121 gizon eta 95 emakume) eta 5 langabezian zeuden (5 gizon). 75 pertsona inaktiboetatik 43 erretiraturik zeuden, 10 ikasten zeuden eta 22 "bestelako inaktibo" gisa sailkaturik zeuden.\n2009an Cassaniouze udalerrian 234 unitate fiskal zeuden, 508 pertsonek osaturik. Pertsona bakoitzeko diru-sarrera fiskalaren mediana urteko 14.447,5 euro zen.\n2007an zeuden 29 komertzioetatik, 1 erauzte enpresa zen, 1 janari enpresa zen, 9 eraikuntza enpresak ziren, 7 ibilgailuen saltze eta konpontze enpresak ziren, 2 garraio enpresak ziren, 4 ostalaritza eta jatetxe enpresak ziren, 1 finantziazio enpresa zen, 1 higiezinen enpresa zen, 1 zerbitzu enpresa zen eta 2 administrazio publikoko enpresak ziren.\n2009an zeuden norbanakoentzako 11 zerbitzu publikoetatik, 1 banku bulegoa zen, 3 ibilgailuen konpontzeko eta nekazaritza tresnetako lantokiak, 1 igeltseroa, 1 margolaria, 2 zurginak eta 3 iturginak.\n2000. urtean Cassaniouze udalerrian 53 nekazaritza-ustiategi zeuden, 1.677 hektarea erabiltzen.\nBNF: 15248200h (data)


Joseba Eskubiren “Nesmo” margolanen erakusketa ikusgai, Bilboko Martzana Galerian - Nontzeberri\nHasiera/ARTEA/Joseba Eskubiren “Nesmo” margolanen erakusketa ikusgai, Bilboko Martzana Galerian\nJoseba Eskubiren “Nesmo” margolanen erakusketa ikusgai, Bilboko Martzana Galerian\nBilboko Martzana Kultur Espazioak Joseba Eskubi artistaren Nesmo obraren erakusketaren ateak zabaldu ditu, datorren urtarrilaren 10era arte ikusgai egongo dena.\nBertan artistak formatu txikiko zenbait margolan jarri ditu ikusgai, lurzoruaren gainean sostengatuta edo airean etenda, zalantzazkoa eta mugagabea den masa zentral bat ardatz hartuta.\nArtistaren lanek espazio eszenikoen eraikuntza dute ardatz, eta bere margolan bakoitza espazio eszeniko bananduak dira. “Etengabeko tentsioan daude irudi narratiboak eta pinturak, eta berezko sumindura fisikoa oinarri duten figura horien analogiak, mugimenduan dauden materia baten sentsazioa eragiten dute”, azaltzen du artistak.\nJoseba Eskubi (Bilbo, 1967) EHUko Arte Ederren Fakultatean ikasi zuen, eta 1998az geroztik, bertan ari da lanean, margolaritzako irakasle gisa. Banakako eta taldeko erakusketa asko egin ditu. Bere ibilbide oparoan, hainbat arte galeriatan jarri ditu margolanak ikusgai, esaterako, Bartzelonako Alegria, Dinamarkako Aalborgeko Wolfsen galerian edota Torino, Palermo, San Petesburgo edota nazioarteko hainbat galeriatan ere.\nLaurogeita hamarreko hamarkadaren hasieran, Bilboko La Fundicionen eman zuen bere burua ezagutzera, eta gero, erregulartasunez egin ditu erakusketak Bilbon, BBKren Kultur Aretoan (1994), Bilkin (2002) eta Epelde & Mardaras (2008) bezalako galerietan. 2005. urtean, banakako lehenbiziko erakusketa jarri zuen Madrilgo Muelle 27 galerian, eta 2010ean, berriz, Cuencako Jamete galerian paratu zuen. Iaz, Rekalde Aretoan Insomnia obra izan zuen ikusgai, margolan klasikoen erreprodukzioen gainean egindako esku-hartzea, hain zuzen.\nInformazio gehiago, espaciomarzana.com webgunean duzue (gaztelaniaz).\nEuskaratik feminismora eta feminismotik euskarara


3er open escolar | Hondarribia-Marlaxka Xake Elkartea\nArtxiboa laburpen hitzeka: 3er open escolar\nAmaren egunean 3er Open Escolar animatua izan dugu. Parte hartu duten guztiei eskerrik asko eta zorionak!!! Eskerrik asko bihotz bihotzez Martintxo Xake Taldeari egin diguten zoriontza bideo hunkigarriagatik!!!!! Eta gogoratu #NiEtxeanGelditukoNaiz.\nGure elkarteak lagunduta Martintxo Xake Taldeak antolatu duen 3er Open Escolar eskola-txapelketa amaitu berri da. Eta berriro elkartu gara, baina igande hau berezia izan da. Gaur Amaren eguna izan baita. Beharbada, horregatik izan dugu aurreko edizioetan baino bertaratze txikiagoa, baina, hala ere, nahiko zenbaki onak izan ditugu. Ia 200 jokalari bildu ditugu. Gure ustez, gaur Amaren Eguna izanil, neska-mutil batzuek buru-belarri jardun dira beren maatxoei eguna eskainiz, eta hori oso ondo dago. Bide batez, gure partetik amatxo guztiei zorionak! Datorren astean ez dago aitzakiarik, denon zain egongo gara berriro.Adi egon gure web orriari; laster jarriko ditugu esteka berriak.\nGure klubak ordezkaritza izan du katogoria guztietan. Eta gure neska-mutikoak (Hodei, Jurgi, Iker, Gorka, Danel G., Danel L., Goretti, Xabat, Ander, Ekhi, Telmo, Manex eta Aritz) oso maila onean lehiatu dira gainerako jokalariekin, sailkapeneko posizio txukunak lortu dituzte denak, eta garrantzitsuagoa dena, xake ona garatu dute goizean zehar. Zorionak guztioi!!!! !\n10 urtez behekoen kategorian, 71 jokalarik eman dute izena tarte on bat pasatzeko, eta, nola ez, astero jokatzen den txapelketa bereganatzeko. Hau ez zen desberdina izango, baina emanaldi ikusgarri bati eta akatsik gabeko azken spring bati esker, OierFdezizan da edizio honen irabazlea. Oier Fernandez C.A.ko jokalaria da. Portugalete! Zorionak! Datorren astean gaur bezain ondo ikusiko zaitugula espero dugu.\n12 urtez azpikoen kategorian, 80 jokalari elkartu dira eta partida bakoitza borrokatu dutela ezinuka. Ez da gaur taula gainean ezer oparitu, eta argi geratu da azken sailkapena ikusita… Oso ondo lehiatua! Igandero txapelketak zirraragarriak izaten ari dira, eta gustura esnatzen da bat igandean horrelako lehia ikustera. Gaur txapelketa “mihai200”-k lortu du. Mihai Pintea Pielagos klubeko beste kide bat da.’ Pixkanaka, klub honetako hainbat kide ezagutzen ari gara, lan handia egiten dutela nabaritzen da. Harrobi bikaina dute! Porrot bakar bat ere ez du lortu eta horrek eman dio hirugarren edizio honen garaipena. Bejon diola!\n14 urtez azpiko kategorian, 28 jokalarik lehiatu dira azken minutura arte, “XDMEN”ri lidergoa kentzen saiatzeko. Nafarroako Oberena klubeko Guillermo Durán Melgarejok abantaila interesgarria atera die bere kideei txapelketaren hasieran. Egoera horren ondorioz, lasaiago eta presio handirik gabe, oso txukun jokatu du. Txapelketa honetako aurreko bi edizioetako txapeldunak bakarrik lortu du gaurko txapeldunaren aurka bi partitan puntuak lortzea. Gaur izan da Guillermoren momentua, mererezitako garaipena. Zorionak!\nOrain arteko palmaresa gogorarazten dizuegu:\n3) Igande arratsaldean txapelketako estekan https://www.chess.com/live#r=194585 epe barruan, hau da, 17:00 etatik 15:55era arte izena ematea.\n3er open escolaralababertan beherabidasoabidasoaxakebidasokobizkaiachess.comcovid-19erritmo klasikoaeusko jaurlaritzafga-gxfforu aldundiaFVA-EXFgasteizgipuzkoako foru aldundiahendaiaHondarribiahondarribiko udalairekiairuñeairunitxitaKasino Zaharrakirol sailaKlubakoronabirusakrisiamarlaxkamartintxo xake taldeamatchosasun sailapamplonasailkapenaSanturtzi Xake Taldeasanturtziko xake eskolatxapelketavitoriaVitoria-GasteizXakexake eskolayomequedoencasa Xake


Naroa Hernández Izaga\nOsasun Publikoa Aurrera plataformako kidea\nHainbat apunte osasun sistema publikoaren inguruan\nBi urte bete ditu dagoeneko gure bizitzak hankaz gora jarri zituen pandemiak. Ordutik hona, orain arte izandako zerbitzuen arretaren kalitatea ezbaian jarri da, osasuna eta osasun sistemak duen garrantziaz ohartu gara. Era berean, gobernuek eskubide indibidual zein kolektiboen gain duten boterea zalantzan jarri da: zertan oinarritzen diren erabakiak hartzerako momentuan, ikerketa edota komite zientifikoei jartzen dieten arreta, osasuna eta ekonomia balantza berdinean jartzearen sentsazioa…\nZer da osasuna?\nHau izan zen 1948. urtean Osasunaren Mundu Erakundeak (OME) osasunaz egindako definizioa: ongizate fisiko, mental eta sozialaren egoera erabatekoa da osasuna, eta ez bakarrik gaixotasun eza. Osasuna eguneroko bizitzarako baliabidea da, eta ez bizitzako helburua. 1986. urtean, Genevan egindako bilkuran, Osasunaren Promoziorako Ottawako eskutitza idatzi zen eta manifestuan zehaztu zen osasuna bizitzaren oinarrizko eskubidea izanda, hau bermatu ahal izateko, hainbat aurrebaldintza daudela: errekurtso ekonomiko egokiak, elikadura baldintzak, etxebizitza, bakea, ekosistema egonkorra baita errekurtsoen erabilera jasangarria ere, adibidez. Beraz, osasunaren ikuspegi integralagoa biltzen zuen. Beranduago, Yakartako Hitzarmenean, 1997an, hainbat gako eman ziren jendarte osasuntsu bat bermatze aldera; jendartearen parte hartzea, pertsonen zentralitatea erabakiak hartzerako orduan, osasunaren inguruko formakuntza eta heziketa eta informazioaren eskuragarritasunean jarri zuten fokua.\nEuskal Herrian, osasunaren narriatzea ez da etorri pandemiaren ondorioz bakarrik. Aldez aurretik eta denbora luzez hartzen joan diren erabaki politikoak merkatuari eta kapitalari bideratuak joan dira. Hor dago gaurko osasun sistemaren pobretzearen arrazoia. 1986. urtean Espainian Osasun Lege Orokorra onartu zenean (honen barruan sartzen dira EAE eta Nafarroa, Ipar Euskal Herria, Pirinio Atlantikoen Departamentuaren barruan Frantziako legediaren menpe dago), Osasun Sistema Publiko ezberdinetako erabiltzaileak zerbitzu pribatuetara bideratzea baimendu zen, Kontzertu Ekonomiko eta Hitzarmen ezberdinen bitartez. 1991. urtean, Abril izeneko txostenean(Espainiar Estatuan argitaratua) zerbitzuen azpikontratazioa, koordainketa eta osasun zerbitzuen hornidura eta finantzaketaren arteko banaketa proposatu zen. Protesta sozial handiak egon baziren ere, 15/97 legearekin proposatutako aldaketa horiek onartu ziren; gestio mota ezberdinei eman zieten sarbidea, zentro publikoak enpresa pribatuen bitartez kudeatzea, esaterako. Pandemiak eragin duena, hortaz, urte luzez Osasun Sistema Publikoak zeraman joera larriagotzea baino ez da izan.\nPandemia garaiak osasun profesionalen larrialdi egoeraren tamaina erakutsi digu. Gaixotzeak, estres eta antsietate bajak ugari izan dira eta euren postuak ordezkaru ezinda ibili dira. Lan karga amaitezinak eta antolakuntza faltak, Lehen Mailako Arretako kolapsoak eta ZIU zein larrialdietan baliabide faltak, eskainitako zainketen kalitatea asko okerragotu dute. Azken urte luzeetako joera baten azken etapa baino ez da. Izan ere, osasunarekin loturiko hainbat esparrutako pribatizazioa azken urte hauetan egon den joera izan da. Garbitzaileen, mantentze lanetako teknikarien eta zerbitzuen pribatizazioa epe laburreko aurrezki ekonomikoaren logikan hartutako erabakiak dira. Baina horrek guztiak langile horien lan baldintzen okerragotzea, zerbitzu edo langileen arteko komunikazio zailtasunak handitzea, langileen arteko konpetentziak areagotzea eta abar ekarri du, azken buruan osasun arretaren kalitatearen gutxituz. Adibide gisa, Ingalaterran egindako ikerketa batean, garbiketa zerbitzuen pribatizazioarekin batera infekzioen barreiatzearen hazkundea egon zela frogatu zuten ikerlariek, SARM infekzioaren (ospitale barruko infekzio mota bat, gaixoen osasun egoera okerragotzea eragiten duena) intzidentziak gora egin zuelarik (2). Horretaz gain, behin-behinekotasuna (leku batetik mugitzearekin batera, jakintza falta eta zainketen kalitatearen galera dator zuzenean), lan kargen desoreka edota enplegu finkoaren galera azken urte hauetako joeren begi bistako ondorioak izan dira.\nBestalde, profesionalen eskasia eta burujabetza falta nabaria da (MIR eta EIRerako formazio plazak Madrilen erabakitzen dira adibidez). Langile kopuru eskasiak zerbitzu on eta eraginkorra ematea eragozten du. Gainera, langileen artean osasun arretan ondorio zuzena eragiten duten desorekak gertatzen dira, ez baitago herritar kopurua eta langile kopuruaren artean egon beharreko proportzioa ezartzen duen araurik. Hori gutxi balitz, lanpostu finkoak gero eta gutxiago dira, eta datozen 10 urteetan erretiroa hartuko duten langileak erdia baino gehiago dira. Horren aurrean ez da estrategiarik garatu.\n«1991. urtean, Abril izeneko txostenean (Espainiar Estatuan argitaratua) zerbitzuen azpikontratazioa, koordainketa eta osasun zerbitzuen hornidura eta finantzaketaren arteko banaketa proposatu zen»\nAzken urtean egon diren mobilizazioen artean egin den aldarrietako bat, 24.600 langilek baino gehiagok pairatzen duten behin-behinekotasunarekin amaitzea izan da, tasa %8ra jaitsi arte, plantillen kontsolidazioa eskatuz. Arrisku psikosozialak ebaluatzea da eskaeren artean dagoen puntu garrantzitsu bat, baita neurri zuzentzaileak aplikatzea ere, lan-kargetan eta pandemiaren ondorioetan arreta berezia jarriz. Pandemia dela eta, kontratuen prekarizazioa ere justifikatu dute: errefortzu kontratu mordoa egin dira. Zer den hori? Edozertarako balio duten kontratuak: edozein zerbitzutara mugitu ahal izateko, OSI baten barruan, eraikin batetik bestera mugitzea ahalbidetzen duena, iraupen laburrekoak direnak, beharren arabera luzatzen joango direnak… Zein da ondorioa? Estres maila handiak dituzten profesionalak, ilusioa galduta eta frustrazio sentsazioa dutenak… zertan eragiten du horrek denak? Jendarteari eskaintzen diogun osasun arretaren kalitatean.\nLehen mailako arreta eta zerbitzuen eskuragarritasunaren murrizketa\nOsasun Publikoaren gastu ekonomikoen erradiografia egiten badugu, eta iturri ezberdinetako datuak alderatzen baditugu, ehunekorik handiena ospitaleko asistentziak darama. Egun ezberdinetako estantziak, interbentzioak, medikazioak, protesiek eta antzekoak dira gastuen %60a. Ostean, farmaziak %14,5 inguru eta Lehen Mailako Arretak %14,3.\nZer esan nahi dute datu hauek? Sendatzeak eramaten duela gastuen ehunekorik handiena. Alegia, prebentzioa beharrean, partxe txikien estrategia. Izan ere, gaixotzen den pertsona orok behar dituen zainketa guztiak kontsumitzeko eskubidea du. Kontua da, hauetako kasu asko interbentzio egoki batekin ekidin, atzeratu edo arindu zitezkeela. Prebentzioak eta promozioak aldaketa sakona eskatzen dute ordea, hala nola, luzera begirako irtenbideak, osasuna jendartearentzako zerbitzuetan landuz: eskoletan, lantokietan, komunitatean. Lehen mailako arretak, ordea, dekadentzia betean segitzen du azken urteetan: EAGn itxiera, ordezkapenik ez egitea, agendak ixtea opor garaietan…\nKomunitatea unitate sozial bat bezala antzematen den pertsonen talde antolatua da. Osatzen duten norbanakoek ezaugarri, interes, helburu edo funtzio antzekoren batean parte hartzen dute. Eremu geografiko batean kokatzen da eta inguru horretan euren artean elkar eragiten dute. Beraz, Lehen Mailako Arretako langileen lan eremua da komunitatea eta horien lana da komunitate horren inguruan ezagutza handia izatea, euren interes eta ezinegonak identifikatuz eta hauei arreta eskainiz. Pandemia garaian oso argi ikusi zen komunitate bat antolatu eta elkar laguntzeko gai dela. Baina zaintza kolektiboa erdigunean jartzeko, giza baliabide gehiago, diru inbertsio gehiago, herri programa gehiago eta horien arteko lotura behar dira: buru osasuna, zerbitzu sozialak, elikadura zein bizi estilo osasungarriak bultzatzeko dinamikak, norbanakoak bere osasunaren kontrol gehiago izatea, osasun ahalduntzea…\n«Zaintza kolektiboa erdigunean jartzeko, giza baliabide gehiago, diru inbertsio gehiago, herri programa gehiago eta horien arteko lotura behar dira»\nAurreko puntuarekin oso lotua dagoen gaia da hurrengoa. Gasteiztarra naizenez, hurbiletik bizitzea tokatu zait bai EAG baten itxiera, baita oraintsu gertatu den Santiagoko Ospitaleko Larrialdien itxiera ere. “Eremuan bizi den biztanleri kopuruarentzat nahikoa da urgentzietako zerbitzu batekin”, “EAGa ixteak ez du esan nahi plantilla edo zerbitzuak gutxitu direla”, “Gasteiztarron beharretara egokitzen ditugu asistentzia esparruak”… bezalako titularrak irakurri, entzun edo ikusi ditugu maiz azken boladan.\nDomino fitxak bezala, murrizketa batek eragin zuzena du ondorengo asistentzia mailan, eta beste horrek hurrengoan… Lehen Mailako Arretan giza baliabide zein material nahikoa egongo balira eta erizain edota medikuarekin egoteko astebete edo gehiago itxaron beharko ez balitz, EAGtara edota Larrialdietara doazen kasuen ehunekoa gutxituko litzateke (gernu infekzioak, gastroenteritisak, haginetako mina, gaitz muskuloeskeletiko batzuk...) Aldiz, momentuan arreta jaso ezinak, erabiltzaileek bestelako zerbitzuetara jotzea dakar.\n1978an Espainiako Konstituzioa onartu zenean osasun asistentziaren kudeaketa eta hornidura autonomien esku geratu zen. 1983 urtean sortu zen Osakidetzako Euskal Osasun Zerbitzua, horren baitan Diputazioen esku zeuden hainbat zerbitzu zein zerbitzu pribatu batzuk integratuz. 1986ko Osasun Lege Orokorrarekin Osasun Sistema Nazionala (Espainiakoaz ari gara) sortu zen eta Osakidetza bere barnean sartu zen. Gerorako utzi zituzten hainbat kolektibori osasun asistentzia ematen zieten Gizarte Segurantzako Sisteman ekite berezia zuten erregimen (MUFACE, MUJEGU, IFSAS…). 2011ra arte hainbat izan ziren sortu ziren legeak, Espainiako Osasun Sistema Nazionalak ematen zuen osasun asistentzia zergen bidez finantzatua eta unibertsala izateko.\nOsasun sistemaren izaera publikoa eta unibertsala kolokan jarria izan da askotan. 90eko hamarkadan politika neoliberalen ondarea nabaria izan zen Osasun Sistema ezberdinetan. Osakidetzaren kasuan, Osasuna Zainduz Planak ezarri zuen konpetentzia, finantzaketa eta hornidura sistemak banatzearen ideia. Espainiako krisi ekonomikoaren testuinguruan 16/2012 dekretua onartu ostean, Espainiako Osasun Sistema Nazionalak, Espainiar nortasuna ez zuten eta 18 urte baino gehiago zituzten pertsonei osasun asistentzia eskubidea mugatu zien (salbuespenak kenduta). Estatu independentea ez garenez, Osakidetzan ere neurriak hartu ziren, hauek bestelako esparru batzuetakoekin konparatuz txikiagoak izan baziren ere (2).\n«16/2012 dekretua onartu ostean, Espainiako Osasun Sistema Nazionalak, Espainiar nortasuna ez zuten eta 18 urte baino gehiago zituzten pertsonei osasun asistentzia eskubidea mugatu zien»\nZerbitzu baten pribatizazioaz hitz egiten dugunean, sektore publikoaren gaitasun edo konpetentzia baten transferentzia osoa edo partziala sektore pribatuari emateaz ari gara. Gaur egun, sektore pribatura transferitzeko arrisku gehien duten esparruen artean, formakuntza, ikerketa, planifikazioa, osasun finantzaketa eta aseguruak eta zerbitzuen hornidura daude. Zer ondorio ekar dezake pribatizazioak osasun asistentzian? Lehenik eta behin, eskuragarritasuna gutxitu egiten du, hainbat kolektibo osasun asistentzia gabe utziz. Horrek osasunean ere maila sozial ezberdinetako kolektiboen arteko arrakala dakar. Are gehiago, gaixotasuna pairatzen duen pertsona pobrezia egoeran geratzea ekar lezake. Hainbat ikerketen arabera, osasun sistema pribatuak garrantzia gehiago duen herrialdeetan jendartearen osasun adierazleak baxuagoak dira, bizi itxaropena txikiagoa da eta osasunean arrakala handiagoa da.\nOsasun sistema pribatuen presentzia areagotzeak, osasuna merkatuaren legean oinarritzea dakar eta oro har, horien helburua etekin ekonomikoa da.\nBuru osasunak ere protagonismoa hartu du azken bi urte hauetan; Argia aldizkariak publikatutako artikulu batean aipatzen den bezala, antsietatea, depresioa, loaren eta elikaduraren nahasmena, segurtasun eza, estresa, tristura, ezintasuna, kontzentrazioa galtzea, beldurra, neke emozionala, larritasun eta akidura sentsazioa, autoestimu baxua, suminkortasuna eta umore-aldaketa bortitzak izan dira gazteen artean identifikatutako sintoma nabarienak. OMEk neke pandemikoaz hitz egin du berriki; estres postraumatikoaren itxura hartu du kezka horrek (14). OMEren datuen arabera lau pertsonatik batek nahasmendu psikologikoren bat garatzen du bizitzan zehar. Eta 2030 urterako buru osasuneko arazoak munduan ezgaitasunezko lehen arrazoi bihurtuko direla aurreikusi du, pandemiak izan duen inpaktua gehituz.\nFrogatuta dago buruko osasun arazoengatik egindako kontsulta gehienak medikuntza orokorrean eginak direla eta aldiz, zuzenean psikologiako edo psikiatriako zerbitzuetara jotzen dutenen ehunekoa askoz txikiagoa dela. Lehen Mailako Arretako profesionalak dira gaitz guztientzako lehen iragazkia eta garrantzitsua da horiek diagnostiko egokia egitea. Testuan zehar aipatutako murrizketek gaizki diagnostikatzeko edo azpidiagnostikatzeko arriskua areagotzen dute. Datu horiek eskua artean izanda, interbentzio baten beharra ezinbestekoa dela ikusi da.\n«OMEk 2030 urterako buru osasuneko arazoak munduan ezgaitasunezko lehen arrazoi bihurtuko direla aurreikusi du»\nZahartzea eta espazio soziosanitarioak\nEustatek emandako datuen arabera, EAEn bizi diren biztanleen %22,5ak 65 urte baino gehiago ditu, %57,5 dira emakumeak. Bakarrik bizi diren herritarren %43a 65 urtetik gorakoa da eta horien lautik hiru emakumeak dira. Bizi itxaropena 86,6 urtekoa da emakumezkoentzat eta 80,8 urtekoa gizonezkoentzat. Aktibo mantentzeko muga kronikoa 75 urtetan kokatzen da emakumeen %35,8 arentzat eta %26,1ean gizonezkoen kasuan. 2019 urtean, pandemia aurretik, EAEko ospitaleek 247.502 ospitalizazio erregistratu zituzten; hauen erdia 65 urtetik gorakoenak izan ziren.\nAzken 25 urteak kontuan hartzen baditugu, zaharren egoitzak hirukoiztu egin dira EAEn; 158 izatetik 448 izatera pasa dira. Horietatik titulazio publikoa dutenak 158 dira eta pribatuak 290. Eguneko zentroei dagokionez, 1994an 354 zentro zeuden eta 25 urte beranduago, 514 zentro izatera pasa dira. 2019an 20.949 erresidentzia plaza zeuden, horietatik 7487 publikoak eta 13.462 aldiz, pribatuak. Erresidentzia asko kontzertatuak dira, hau da, bere gestorea pribatua da baina plazak Diputazioaren bitartez tramitatzen dira. Hala, diru laguntza publikoak jasotzeko aukera dute erresidentzia horiek. Pribatuetan erabiltzaile bakoitzak bataz beste 1500 euro ordaindu behar izaten du gutxi gora behera hilero.\nPandemia garaian erresidentzien gaia pil-pilean egon da, oso zaurgarriak diren espazioak direla ikusi baita eta hainbat puntu mahai gainean jarri direlako. COVID19aren ondorioz emandako heriotzen %40-50a zahar egoitzetan eman direla irakurri eta entzun ahal izan dugu albisteetan (heriotza hauen barruan hainbat faktore kontuan hartu behar diren arren, zifrak beldurgarriak dira). Bizitza kolektiboa egiten den tokiak izatean, eta sarri bertan bizi diren pertsona kopurua oso altua denez, birusaren hedapenean intzidentzia altua izan duten espazioak bihurtu dira. Espazioen hedadura eta profesional ratioak gai honen beste determinanteetako batzuk izan dira.\n«Erresidentzia asko kontzertatuak dira, hau da, bere gestorea pribatua da baina plazak Diputazioaren bitartez tramitatzen dira»\nEgoitzetako langileen protesta ugari egon da pandemia garaiko kudeaketa ez ezik, hainbat irregulartasun salatuz. Adibidez, erresidentzia askotan ez zeudela egunero irteerak edota bisita ordutegi askok ez zutela bateragarri egiten lana eta familia kontziliazioa; informazio falta handia zegoela bai egoitzaren egoeraren zein erabiltzaileen osasun egoeraren inguruan; zentro askotan ez zirela ekintzak egiten bertako erabiltzaileekin; hauen zainketaz arduratzen diren erizain laguntzaile askok bere gain hartu behar zituztela bestelako lanak erabiltzaileen zainketatik denbora kenduz; langileen egonkortasun faltak profesional aldaketa asko egotea dakar, horrek erabiltzaileen zainketen jarraikortasunean eragiten duelarik… Horrek denak zuzenean adinduen osasunean larriki eragiten du, batez ere, egoera fisiko zein kognitiboaren narriaduran; bakardadeak, kontaktu galerak eta estimuluen gabeziak egoera emozionalean eragiten dituen ondorioak ahaztu gabe.\nZahartzea bizi-ibilbidearen prozesu bat da. Neurri handi batean gizarteak zahartzeko duen moduak determinatzen du ibilbide hori. Zientzian froga ugari daude bizitzeko moduak, osasunaren gizarte-determinatzaileek zein determinatzaile psikologikoek, informazioa eskuratzeko aukerek eta beste hainbat faktorek zahartzean duten eraginari buruz; faktore horiek neurri handi batean baldintzatzen dute pertsonek zahartzaroan izango duten bizitza-kalitatea eta autonomia mantentzeko gaitasuna.\n«Jendarte talde hau “gainkarga” bat bezala hartu beharrean, baloratu, indartu eta merezi duten aitorpena bermatzen duten politika ezberdinak formulatu daitezke»\nEuropako egoeraren inguruan egindako lan batean aipatzen den moduan, garai hauetako erronketako bat adinekoak diren pertsonen energia eta esperientzia baliatzea da. Horretarako osasuntsu eta aktibo mantendu behar dira, garapenean ekarpena egiteko eta bizi diren komunitateen ongizatean parte hartuz. Hainbat ikerketek ziurtatzen dute hori dela hirugarren adineko pertsonen nahia. Promozioan oinarritutako hainbat proiektuk ziurtatzen dute adinduek osasun onura positiboak eskuratzeaz gain, gizartean ere onurak eragiten dituela denbora luzeagoz bizitza estilo osasuntsuak mantentzen dituztenean (8).\nJendarte talde hau “gainkarga” bat bezala hartu beharrean, baloratu, indartu eta merezi duten aitorpena bermatzen duten politika ezberdinak formulatu daitezke, izan dezaketen rol soziala eta ekonomiko formala zein informala sustatuz. Prest al daude arduradunak osasun politikak norantza horretan eramateko? Gaur egungo azterketa eginda, horretara heltzeko distantzia handia dela esatera ausartuko naiz, partxe txikiak jartzen jarraitzen baitute gehienetan.\nBiharko Euskal Herria\nBiharko Euskal Herria eraikitzeko osasuna ezinbestean landu behar den gaia da. Ipar Euskal Herriak, Nafarroako Foru Komunitateak eta Euskal Autonomia Erkidegoak osatzen duten eremu geografikoan, osasun zein ongizate sozialerako oso eredu ezberdinak ditugu, kontzepzio politiko ezberdinekin eta konpetentzia maila ezberdinekin. Euskal Herri osoan beharrak eta arriskuak antzekoak diren arren, emandako erantzuna oso ezberdina da administrazio eremu bakoitzean. EAEko eta Nafarroako Osasun Sistemak Espainiar Estatuaren menpe daude eta Ipar Euskal Herriko Osasun Sistema, Pirinio Atlantikoetako Departamentuaren baitan dago, hau, Frantziar Estatuaren menpe. Madrilen hartutako erabakiek Hego Euskal Herrian nola eragiten duten ikusi dugu. Beraz, atera daitekeen lehenengo ondorioa Osasun Sistema Publiko propio baten beharra da, erabakiak Euskal Herrian, euskal herritarrentzat hartzen dituena. Hartarako bidea luzea den arren, gaur bertan has gaitezke horretan lanean. Bihar independentzia lortuko bagenu, prest eduki beharko genituzke Euskal Herriko Osasun Sistema Publikoa martxan jartzeko beharrezkoak diren erramintak, programak, infraestrukturak etab. Eta nola hasi lantzen? Hasteko ezinbestekoa da euskal herritar orok gure herrian dugun egoeraren berri izatea. Horretarako, gaur egun ditugun osasun errealitate ezberdinak bateratzen dituzten lanak sortzen hasi behar gara, gure buruko eskemetan Euskal Herri osoko osasun mapa barneratze aldera.\nBakoitzaren ahulgune zein indarguneak ezagutu eta hasieran teorikoa litzatekeen zerbitzu komunak multzokatzeaz gain, ostean, praktikara eramaterakoan, baliatu daitezkeen infraestrukturak, baliabideak, jarduteko moduak erabili eta behar diren aldaketak gauzatu beharko lirateke.\nBestetik, gaur egun urrun gaude euskararen normalizaziotik eta osasunaren arloan, berebiziko garrantzia du horrek. Zerbitzu publiko batzuk erdaraz jasotzera ohitu dira herritarrak eta beste zenbaitetan euskara erabiltzeagatik albo ondorioak pairatzeak, herritarrak etsipenera eta bigarren mailako herritar sentitzera eramaten ditu. Eta ez hori bakarrik; herritarrak bere hizkuntzan ezin komunikatzeak diagnostiko okerrak egiteko edo azpi diagnostikatzeko arriskua ekar dezake. Horretaz gain, osasunarekin lotutako ikasketek ez dute bermatzen gure hizkuntzan trebatu ahal izatea, horrek gerora eskaini daitezkeen zerbitzuen kalitatean eragin zuzena duelarik.\n«Osasun Sistema Publiko propio baten beharra da, erabakiak Euskal Herrian, euskal herritarrentzat hartzen dituena»\nKomunitatea subjektu politikotzat hartu beharra dago, komunitatea bera baita bere berezitasun guztiekin, edozein zailtasun egoerari aurre egiteko baliabide nagusia. Eredu komunitarioan sakontzeak gizartearekin, komunitateko kideekin, hirugarren sektore sozialeko erakundeekin, gizarte mugimenduekin, auzo mugimenduekin eta abarrekin batera lan egiteko ahalegina egitea dakar, herritarrek ongizate kolektiboarekiko, eskubideen sustapenarekiko, salaketarekiko eta azken batean, gizarte eraldaketarekiko duten konpromiso aktiboa bultzatzen dutelako.\nArazo sozialak egiturazkoak eta sistemikoak direla kontuan hartu beharra dago, jakinez horiek eraldatzeko gakoa ez dela indibiduala, kolektiboa baizik. Hori horrela izanik, Udal eremua eta Lehen Mailako Arreta esku hartze eta lan komunitarioko praktikak garatzeko hurbilen dagoen espazio erreferentzialak izan daitezke. Herritarrengandik hurbilen dauden erakunde eta egiturak direnez, behatoki pribilegiatua dira herritarrekin batera ikertzeko eta lan egiteko, kontraboterea gauzatzeko eta sozialki eta politikoki eragiteko. Tokiko eremua funtsezkoa da klase politikoa eta herritarrak elkartzeko eta testuinguru ezin hobea herritarren ongizatean eragin zuzena duten gizarte politikak garatzeko.\n«Komunitatea subjektu politikotzat hartu beharra dago, komunitatea bera baita bere berezitasun guztiekin, edozein zailtasun egoerari aurre egiteko baliabide nagusia»\nPandemia garaian auzoetako elkartasuna, artikulazioa, autoantolaketa eta autogestioa azaleratu dira. Sare gisa funtzionatu dute komunitateek zein gizarte ehunek, eta zaurgarritasun egoeren aurrean erantzukizunez jardun dute, gizarte ekintzaren funtsezko eragile bihurtuz. COVID19ak eragindako testuinguruak, hain zuzen ere, planteamendu komunitarioa posible dela erakutsi du eta horren alde egiteko aukera eskaini du.\nAzken paragrafoetan aipatutakoa kontutan hartzen badugu, uste dut gure herriak kulturan errotua duen herrigintza eta auzolana goraipatu daitezkeela, Euskal Herri independente baten bidean, Osasun Sistema Publiko propio bat eraikitze aldera, bidearen zati bat egina baitugu horrekin. Ez dugu itxaron behar independentzia eskuratzera, bitartean, auzoka, herrika, taldeka… lanean jarri behar dugu, nahi dugun eredurako hazia jarriz. Premiazkoena, txalupan parte hartzen dugun guztiok norantza berdinean arraun egitea da.\nMartín, U., Bacigalupe, A. Morteruel, M. Rodriguez, E. Font, R. Gonzalez E. Gonzalez-Rabago, Y. Mosquera I. Amenazas al derecho a la salud en Euskadi. Desigualdades sociales en salud y procesos de privatización en el sistema sanitario. EAE: Medicus Mundi; 2016.\nOsasungintza Hego Euskal Herrian. Eraldaketa baten beharra. Bilbo: Ipar-Hegoa fundazioa; 2021.\nIturralde M. Poder Saludable [Internet]. 2016; Eskuragarri: https://www.naiz.eus/es/iritzia/articulos/poder-saludable\nPandemiak etendako gaztaroa. [Internet]. 2021;. Eskuragarri: https://www.argia.eus/argia-astekaria/2729/pandemiak-etendako-gaztaroa\nMarkez I. Situación de la atención a la Salud Mental. Bilbao: Manu Robles- Aranguiz Institutua; 2009.\nEustat [Internet]. Euskal Autonomía Erdikegoa. Eusko Jaurlaritzaren Argitalpen Zerbitzu Nagusia; 2021. [ 2022ko apirilaren 26an aipatua]. Eskuragarri: https://www.eustat.eus/elementos/ele0019000/panorama-estadistico-de-las-personas-mayores-2021-pdf-34-mb/inf0019081_c.pdf


Bergarako areto-futbol txapelketak berritasunak ditu aurten - Bergara - Goiena.eus\nBergarako areto-futbol txapelketak berritasunak ditu aurten\nZuriñe Velez de Mendizabal 2014-02-19 15:30\nBergarako areto-futbol txapelketaren une bat.\nEz da berria Bergarako areto-futbol txapelketa; 27 urtetako ibilbidea dauka. Hain zuzen ere, 1987an antolatu zuten aurreneko aldiz eta asmo garbia zuten sustatzaileek: futbol talde federatuetako kide ez zirenek ere kirol hori praktikatzeko aukera izan zezatela.\nLagunarteko txapelketa da, beraz, Labegaraietan urtez urte jokatzen dena. Eta nahiz eta urtero antolatu izan duten, arriskuan egon zen 2013-2014ko denboraldia. Izan ere, bazirudien ez zegoela antolakuntza erreleborik. Orduan, Minimou Taldie eta Poteo Izarrak taldeko kideek hartu zuten ardura beraien gain.\nUrtez urte talde gutxiago\n"Pena da, baina urtetik urtera geroz eta jende gutxiagok ematen du izena lehiaketan", dio Andoni Badiola Minimou Taldieko kideak. "1992an 42 taldek hartzen zuten parte, eta egun 10 gara bakarrik". Adin tarteari dagokionez, 19 eta 45 urte bitartekoek jokatzen dute Labegaraietan zapatu eta domeketan. "Jende berria lehiaketara nola erakarri pentsatzen aritu gara eta 24 ordutako lehiaketa bat antolatu nahi dugu, esate baterako".\nEta txapelketaz gainera, finantziazio bilatzeko ekimenak egin dituzte Bergarako areto-futbol txapelketako kideek: "Arrakasta handia izan zuen Futbito Gaua egin genuen gaztetxean".\nLehiaketak berritasunak izango ditu: ligaz gainera kopa ere jokatuko da. "Parte hartzaileak ligan jokatu duten berdinak izango dira".\nHorren gaineko informazioa aurten sortutako webgunean aurkitu daiteke. Baina bestelako edukiak ere baditu orrialdeak: jardunaldietako emaitzak kontsulta daitezke edo porra egiteko aukera ere badago. Kasu horretan, gainera, gura duten guztiek hartu dezakete parte, txapelketan ibili ala ez. Hona hemen helbidea: http://bergarakofutbitoelkartea.es.tl/.


osasuna | Hamaika Telebista\nSegurtasun neurri zorrotzekin jokatuko da aurtengo Kontxako Bandera Donostian\nKoronabirusaren hedapena saihesteko hainbat erabaki hartu behar izan dute antolatzaileek eta Donostiako Udalak, ohiko jende pilaketak eragotzi nahian.\nTxinako militarrak koronabirusaren aurkako txerto bat hartzen hasiko dira\nInstitutu Zientifiko Militarraren eta CanSino Biologics enpresa biofarmazeutikoaren artean garatu dute eta, enrpesak ziurtatu duenez, egindako frogek “txertoaren segurtasuna” eta “immunitate altua” bermatzen dute, erantzun immune zelular egokiarekin batera.\n54 pertsonak eman dute positibo Txagorritxu eta Basurtuko ospitaleetako fokuetan\nNekane Murga Osasun Sailburuak iragarri duenez Txagorritxu ospitalean 240 PCR proba gauzatu dituzte azkenaldian eta 3 kasu berri zenbatu ditu Osasun sailak azken orduetan. Orotara, 13 kutsatu zenbatu dira foku horretan eta horietako bat zendu da azken orduetan. Bizkaian, berriz, 4281 proba egin dizkiete ospitaleko langile, paziente eta ingurukoei lau positibo berri baieztatu ditu Nekane Murga osasun sailburuak, 41 direlarik kutsatuak, denera eta bi dira hildako berriak. Hala ere, fokuak kontrolpean dituztela ziurtatu du Murgak eguerdiko agerraldian.\nDenboraldiaren itzuleran, Europarako txartela eskuratzea eta maila mantentzea izango da euskal taldeen helburua\nHiru hilabetez geldirik egon ostean gaur abiatuko da berriro lehen mailako futbola. Athletic eta Real Sociedad taldeek Europan jokatu nahi dute datorren denboraldia. Alaves, Osasuna eta Eibar taldeek, berriz, maila mantentzea izango dute helburu.\nCOVID19 kasu posibleen %30 baieztatu du Osakidetzaren baheketak\nPandemiaren aldi gogorrenean antzemandako COVID19ko kasu posibleen %30 konfirmatu ditu Eusko Jaurlaritzako osasun-sailaren baheketaren lehenengo faseak. Ikerketaren helburua, Otsailaren 28tik apirilaren 15era sintomak izan zituzten baina PCR frogarik egin ez zitzaien pazienteek birusa pasa duten jakitea da. 3.240ri egin zaie froga eta 959 positibo baieztatu dira.\nHogei pertsonari atzeman diete koronabirusa Basurtun\nBasurtuko Unibertsitate Ospitalean atzemandako koronabirus kasuak hogei pertsona baino gehiagori eragiten die dagoeneko. Revilla pabiloian ospitaleratuta zeuden bederatzi profesionalek eta hamabi pazientek positibo eman dute PCR proban. Izan ere, Eusko Jaurlaritzako Osasun Saila bi foku nagusi aztertzen ari da egunotan, kezkatzeko moduko kutsatzeak agertzen hasi baitira osasun zentro batzuetan.


ZER DA HEZUR-MUINA EMATEA\nMatch batzuk bizitza irauli ahal dizute. Beste batzuk salba ahal zaituzte.\nEgunean mundu osoan 26 milioi match sortzen dira bikotekidea aurkitzeko, baina are garrantzitsuagoa den match bat existitzen da. Bizitza bat salbatuko duen matcha. Hezur-muina emateak bateragarriak diren bi pertsona aurkitzea eskatzen du, baina hori gertatzeko probabilitatea 4.000tik 1 da.\nGeroz eta pertsona gehiago inskribatu Hezur-muineko Emaileen Erregistro Nazionalean (REDMO), orduan eta aukera gehiago izango dituzte mundu osoko leuzemiako pazienteek match bat egiteko eta haien bizitza salbatzeko bateragarria den emaile bat aurkitzeko.\n#UnMatchxUnaVida kanpainak agerian uzten du ziten appen gehiegizko erabilera, abiapuntu gisa, bizitza aldatzen lagundu ahal digun pertsona bilatzen inbertitzen dugun denboraren gainean hausnar dezagun, ez baikara konturatzen, ahalegin txikiagoarekin, guk norbaiti bizitza salbatu ahal diogula.\nJarraitu gure kanpaina hiri guztietatik gure saren sozialetan honakoa hashtagarekin: #UnMatchxUnaVida\nUrtero, Espainia leuzemiako 5.000 kasu berri diagnostikatzen dira. Pertsona askok hezur-muineko transplante bat beharko dute gaixotasunaz osatzeko. 4tik 3 pazientek ez dute senitarteko bateragarririk izango.\nHezur-muineko transplantea itxaropen bakarra da leuzemia eta odoleko beste gaixotasunak dituzten pertsona askorentzat. Pazientearen zelula gaixoak emaile baten zelula osasuntsuekin ordezkatzean datza.\nHezur-muina emateak bizitzak salba ditzake eta prozesua nahiko erraza da. Hala ere, ematearen gaineko informazioa mamitsua da eta lasai irakurtzea eskatzen du. Ondo informatzea da modurik onena hezur-muineko emaile egiteko erabakia lasai hartzeko. Gogoratu, ematea ez da zaila baina konpromiso bat da. Behin hezur-muineko emaile boluntario gisa inskribatuta zaudenez, prest egongo zara guraso hematopoietikoak (odolaren zelula amak) munduan behar duen edozein pertsonari emateko.\nHezur-muina ematea DA...\nDA zure laguntza anonimoa eta irabazi asmorik gabekoa munduan behar duen edozein pazienteri eskaintzea.\nDA zurekin eta besteekin konpromiso bat izatea.\nDA behar duten ehundaka lagunentzako sendatze-bide posible bakarra.\nDA BIZITZA oparitzea.\nHezur-muina ematea EZ DA...\nEZ DA zure bizkarrezur-muinarekin lotutako ezer, baizik eta zure hezur-muinarekin, bertan odolaren zelula amak sortzen baitira. Kaleko hizkuntzan «muina» deitzen zaio. EZ DA zure bizkarrezur-muinarekin eta ezta zure nerbioekin ere zerikusia duen ezer.\nEZ DA zure hezur-muina kentzen duen ebakuntza bat. Guztiz osatzen da.\nEZ DA baztertzailea; hau da zure senitarteko batentzat emailea izan ahal zara gero. Hezur-muina hainbat alditan eman ahal duzu, odolaren zelulak oso azkar birsortzen baitira.\nEZ DA izena ematea emaile gisa pertsona bakar eta zehatz batentzako, baizik eta munduan behar duen edozein pertsonarentzat.\nHezur-muineko emaile izateko eskakizunak betetzen badituzu eta ondo informatu bazara, dagoeneko izena eman dezakezu. HEMEN edo ONTren webgunean ere Espainiako emaileen erreferentzia-zentro guztien harremanetarako datuak kontsulta ditzakezu. Deitu zure etxetik gertuen dagoenera (begiratu zein den) eta esango dizute nora joan behar duzun eta zein ordutan. Behin han zaudenean, odol-lagin bat aterako dizute analitika normal bat egiten dizutenean bezala eta baimen informatuaren dokumentua bete beharko duzu.\nAste batzuen ondoren, SMS bat jasoko duzu zure mugikorrean eta/edo emailean zure erregistroa baieztatuz. Une honetatik aurrera, eskuragarri egongo zara munduko edozein erregistrotik abiarazten den edozein emaile-bilaketarako. Gogoratu etxebizitza, telefono-zenbakia edo emaila aldatzen baduzu, posta baten bidez jakinarazi beharko diguzula donants@fcarreras.es\nNola lortzen dira emailearen zelula amak? Guraso hematopoietikoak bi modutan eman ahal dira:\n1. Odol periferikoa: Odol periferikoaren zelula amak lortzea, 4-5 egunetan «hazkunde-faktore» deituriko agente batzuen larruazalpeko injekzio batzuk jarri ondoren, horiek ama zelulak muinetik odol-fluxura igarotzea egiten baitute.\n2. Hezur-muina: Muineko odola erauztea gandor iliakoetatik (pelbisaren atzeko-goiko aldea), ziztada batzuen bidez. Prozedura hori anestesia orokorraren edo epiduralaren bidez egiten da eta 24 orduko ospitale-ingresua eskatzen du. Gaur egun prozedura hau egiten da kasuen % 20an bakarrik edo gaixotasun oso bereziak dituzten pazienteentzat, emate-mota horri hobeto erantzuten diotelako.\ndagoeneko eman baduzu...\nEman eta aste batzuren ostean, muinaren funtzioa guztiz osatzen da eta analisiak normaltzen dira eta, hortaz, arazorik gabe egin ahalko litzateke bigarren emate bat. Posiblea denez emailearen hezur-muina jaso duen pazientean bigarren emate bat behar izatea etorkizunean hainbat arrazoi direla medio, emailea erreserbatuta gelditzen da behin betiko. Hori dela eta, hezur-muina eman ondoren, emailea beste pazienteei emateko zerrendatik kentzen da, senitartekoen kasuan izan ezik.\nnon eman hezur-muina?\nEmailea izan nahi baduzu:\n1. Irakurri xehetasunez Hezur-muineko emailearen gida eta deskargatu Baimen informatua + Erregistratzeko inprimakia fitxategia .\n2. Jarri harremanetan zure etxebizitzatik gertuen dagoen erreferentzia-zentroarekin. Mapa honetan, egin klik zure probintzian eta ikusi zein ospitaletan egin zaitezkeen emaile.\nHezur-muina ematearen plan nazionalari buruzko edozein kontsultarako, deitu 900 102 688 informazio-zenbakira.\nErreferentzia-zentroei buruzko informazio gehiagorako, Transplanteen Erakunde Nazionalaren web orria ere kontsulta dezakezu .\nAndaluzia Aragoi Asturias Balear Uharteak Kanaria Uharteak Kantabria Gaztela-Mantxa Gaztela eta Leon Katalunia Ceuta eta Melilla Extremadura Galizia Errioxa Madril Murtzia Nafarroa Euskal Herria Valentzia\nJarraitu gure kanpaina gure saren sozialetan honakoa hashtagarekin:\nTRANSPLANTEEN ERKIDEGOETAKO KOORDINAZIOAK\nHEZUR-MUINEKO PLAN NAZIONALA


Ondare Arkitektonikoaren Europako saria jaso du Santa Maria Katedrala proiektuak - Gasteiz - Alea.eus\nOndare Arkitektonikoaren Europako saria jaso du Santa Maria Katedrala proiektuak\nErredakzioa 2019-09-05 09:44\nEuropako Arkeologoen Elkarteak urtero banatzen du saria.\nEuropako Arkeologoen Elkarteak, 25. urteurrenean, euskal proiektuari eman dio, maila instituzionalean, saria. Banakako kategoriakoa, berriz, Osman Kavala turkiar filantropoak eta ondarearen babesleak jaso du.\nElkartearen ustetan, aurtengo sarituek "lan handia egin dute gure ondarearen hezkuntza eta gizarte balioak sustatzeko". Honekin lotuta, honakoa aipatu du sariaren zuzendari Franco Nicolisek: "Saritutako lanek argi eta garbi erakutsi dute ondarea kudeatzeko politikek turismoan eta eskualdea berritzeko proiektuetan eragin handia izan dezaketela. Horrez gain, ondareak pertsonen bizi baldintzak hobetu eta kohesio soziala eta lankidetza sustatzeko balio duela erakutsi dute".\n1999an sortu zuen Arkeologoen Europako Elkarteak saria eta ordutik batzorde independente batek erabakitzen du urtero saria nori eman. Ondare arkeologikoaren inguruko ezagutza sortzeagatik, honen hedapenagatik, babesagatik eta Europako ondare arkeologikoa hobetzeko egindako lanagatik saritzen dituzte norbanako zein elkarteak.


Fagor-Industrial-Hot-Concepts-2019-sarien-irabazlea-Wanda-Metropolitanon-gauzatutako-ostalaritza-proiektuagatik | Fagor Industrial\nMadrilen, 2019ko uztailaren 5ean – Fagor Industrial, ostalaritzako, sukaldaritza kolektiboko eta garbitegiko ekipamenduetan liderrak Restauración News aldizkariak antolatutako 2019ko Hot Concepts saria irabazi du Wanda Metropolitanon egin duen ostalaritza proiektuagatik, “Sukaldaritza Profesionaleko Proiektuak” atalean.\nProiektu honen prozesua hasieratik bukaerarainokoa izan da; izan ere, hainbat gune hornitu dira: fan zonea, publiko orokorrarentzako barrak, vip barrak eta 15-20 pertsonarentzako vip palkoak. Helburua erabateko zerbitzuko esperientzia gastronomikoa lortzea da.\nSari-banaketa ekitaldia atzo izan zen, uztailaren 4an, Madrilgo Goya Antzokian. Gala 19:30ean hasi zen sari-banaketarekin, eta ondoren, Santuago Segurak, Jose Motak eta Florentino Fernandezek “El sentido del humor: dos tontos y yo” lana antzeztu zuten.\nFrancisco Javier Sanchezek, Fagor Industrialeko Proiektu Handietako zuzendariak, eta Mario Lopezek, Fagor Industrialeko Zuzendari Nagusiak, jaso zuten saria. “Fagor Industrialen helburuetako bat ostalaritzaren hazkundean ekarpena egitea da, eta ez dago modu hoberik sektore guztietara zabaltzea baino; baita kirolera ere, erabateko esperientzia lortzeko”, gehitu zuen Mariok. “Oso harro gaude sari hau jasotzeaz, talde handi baten eguneroko lana eta hobetzeko eta arrakastaz bezero bakoitzaren beharrei erantzuteko egindako esfortzua aitortzen dituelako”, azpimarratu zuen Javierrek.\nGau-ekitaldia Goya Antzokiko lorategian egin zen koktelarekin, eta jarraian antolatutako festa batekin amaitu zen, eta bertan saritu guztiek euren lorpenak ospatu ahal izan zituzten.\nFagor Industrial Hot Concepts 2019 sarien irabazlea Wanda Metropolitanon gauzatutako ostalaritza-proiektuagatik (PDF - 593 KB)


Euskal Confit 2018an parte hartu du Floreaga Ikastetxeak - - Maxixatzen.eus\nEuskal Confit 2018an parte hartu du Floreaga Ikastetxeak\nFloreaga ikastetxea 2018-05-13 10:04\nJoan den asteazkenean, maiatzak 9, Busturian izan ginen Euskal Confint 2018an —Conferencia Internacional Infanto-Juvenil - Cuidemos el planeta—. Floreagako Iraes 21eko hiru ikasle joan ginen, taldeko ordezkari gisa, bi irakaslerekin batera. Egun pasa ederra egin genuen Madariagako dorreko Ekoetxean.\nHasteko, jende berria ezagutzeko aukera paregabea izan genuen, guztiak Iraes21 sarea osatzen duten ikastetxeen ordezkariak. Iraes 21 Jasangarritasunaren Agiria dutenen ikastetxeen euskal sarea da. Floreagak agiri hori berritu du bigarren aldiz, lau urtero egiten den auditoria luze eta gogor baten ondoren. Ekintza ugari egin genituen talde eta tailerretan antolatuta. Elkarrekin elkartrukatu genuen egindako lana eta jolasaldi itzela izan genuen. Ikasturte osoan egindako lanak bere fruituak eman zituen.\nAurten gai baten inguruan aritu gara: klima aldaketa. Baina ikuspegi berezi bat eman zaio: emakumeek klima aldaketaren inguruan duten garrantzia azpimarratu nahi izan da. Mother Nature needs her daughters leloa jorratu ginen. Horrela, emakume zoragarri bat ezagutzeko aukera izan genuen, Uxua López ingeniari nafarra. López Antartikan izan da beste 79 emakume zientzialariekin batera orain dela gutxi, proiektu australiar baten partaide gisa. Homeward Bound proiektuak hurrengo urteetarako 1000 emakume zientzialariren sarea osatu nahi du, espezialitate ezberdinetakoak denak, baino elkarrekin lan eginez ingurumenaren alde. Bere esperientzia gurekin partekatu zuen eta guk ere hainbat galdera egin genizkion.\nBestalde, guk geu asmatutako leloak ere arrakasta izan zuen gure sorpresaz: Urtzen, txikitzen, desagertzen, eta gu ez konturatzen, Antartika eta klima aldaketari dagokionez. Ondorengo esteka honetan guzti hori sakonago ezagutzeko aukera duzue: http://iraes21-ikasleak.blogspot.com.es/\nIreki begiak! Guk ez badugu aldatzen, nork aldatuko du mundua? Iraes 21eko leloak dioenez: GU EZ BAGARA, NORTZUK? EZ BADA ORAIN, NOIZ?\nHitzak: Maialen Sudupe.\nArgazkiak: Yohana Irureta eta Jesus Mª Larrañaga.


Garbiñe Ubeda eta Yurre Ugarte irakurle taldean - Galtzaundi Euskara Taldea\nYurre Ugartek dinamizatzen du, irailetik, Tolosako irakurle taldea. Urriaren 7an, 19etan kultur etxean egin den bilkuran Garbiñe Ubedak ere hartu du parte. Izan ere, Hendaian bizi den tolosarraren “Hobe isilik” eleberria aztertu dute irakurle taldeko kideek. Yurre Ugarte, berriz, Bidasoa ibaiaren beste aldean bizi da, Irunen. Galtzaundiko irakurle taldean elkartu dira, beraz, bi tolosarrak.\nHemen aipatu liburuari buruz agerkari ezberdinetan argitaratutako kritikak.


Aries (astrologia) - Wikipedia, entziklopedia askea.\nZodiakoko lehenengo zeinua\nArtikulu hau Zodiakoaren zeinuari buruzkoa da; beste esanahietarako, ikus «Aries».\nAries, Aharia edo Aritoaga, astrologian, zodiakoko lehenengo zeinua da. Berpizkundea sinbolizatzen du eta bere irudiak ahariaren adarrak irudikatzen ditu. Leo eta Sagitariorekin batera sua elementuari dagokio. Marte planetak zuzentzen du eta bere aurre aurreko zeinua Libra da.\nZeinu hau irudikatzeko erabiltzen den irudia, Frixok eta Helek Kolkidara heltzeko erabili zuten ahariaren irudia dela esan ohi da. Geroago Jainkoaren bildotsa dela esan da. Zeinu hau Marte planetak zuzentzen du. Erromatarren Marte jainkotik edo grekoen Ares jainkotik hartzen du izena.\nBi jaiotza-tarte banatzen dira zeinu honen azpian jaiotzen direnen artean:\nTropikoak: martxoak 21etik - apirilak 20ra\nSideralak: apirilaren 14tik - maiatzaren 14ra\nHau da, Ariesen aldi tropikalak dirauen bitartean jaiotzen denak jaiotze-eguzkia zeinu honetan kokatuta izango du. Jaiotzean kokapen hori dutenak ariano bezala ezagutzen dira.\nZeinu Kardinalak[aldatu | aldatu iturburu kodea]\nZeinu hau Zeinu Kadinalak izeneko taldekoa da. Zodiakoko zirkuluan ekinokzio eta solstizio bezala ezagutzen diren lau puntuen muturretan dauden zeinuak dira. Lau dira Zeinu Kardinalak: Aries, Cancer, Libra eta Capricornus.\nEkinokzio, poloetan ezik, beste munduko leku guztietan egunak gauak beste irauten duen urteko uneari esaten zaio. Urtean bitan gertatzen da: martxoaren 20 edo 21ean eta irailaren 22 edo 23an. Egun horiek direla eta Aries eta Libra Ekinokzioarekin lotzen dira.\nSolstizioak, eguzkiak kokapen boreal edo hegoaldeko kokapen altuenak lortzen dituen uneak dira. Ipar hemisferioko udako solstizioan eguzkiak zenita eguerdian harrapatzen du Cancerren tropikoaren gainean. Bi aldiz gertatzen da urtean: ekainak 20 eta 21ean edo abenduak 22 eta 23an. Egun horiek direla eta Cancer eta Capricornus Solstizioarekin lotzen dira.\nAstrologia • Zodiakoaren zeinuak\nIkus, gainera: Koordenatu ekliptiko • Ekinozioen prezesio • Zodiakoko argia\nOrriaren azken aldaketa: 27 azaroa 2021, 12:58.


"Taldearen babesa ezinbestekoa izan da"\nProiektua indartzeko bultzada ekonomikoa izateaz gain, harremanak josteko aitzakia ere badira ikastolen jaiak, “euskal kulturaren eta euskararen plaza”, baina bertan behera geratu dira aurten. Ordainetan, ostiral honetarako ikuskizuna antolatu dute Donostiako Kursaal aretoan, 2020ko etapa “aho zapore gozoz amaitzeko”. “Gure herriari ekitaldi handi bat eskaini nahi diogu, euskara eta euskal kulturan oinarritua”, azaldu digu Koldo Tellitu Ikastolen Elkarteko lehendakariak.\nArgazkilaria: Charo Lopes\nDena bertan behera geratzen ari den garaiotan, ikastolen jaiak ere erori dira. Zer suposatu du horrek Ikastolen Elkartearentzat?\nEgia da ezin izan ditugula “egunak” ospatu orain arte egin dugun bezala, baina gure jaiak bizirik eta presente egon dira gizartean, urtean zehar egin ditugun mota guztietako ekitaldien bidez. Ezin izan ditugu lortu finkatuta genituen helburuak, bereziki ekonomikoak, baina ahal izan den guztia egin dugu.\nIkastolen jaiak bultzada handia dira ikastolentzat, hainbat zentzutan: auzolanean antolatzen diren jaiak dira, ikastolako komunitateak elkar hartuta, eta horien bidez ere ikastolen eta herrietako eragileen artean harremanak estutzen ditugu. Une oro argi izan dugu talde moduan erantzun behar genuela eta taldearen babes hori ezinbestekoa izan da. Gainera, euskal kulturari bost plaza handi eskaintzen dizkiogu, euskarari bozgorailu handi bat jartzen diogu eta hainbat proiektu aurrera ateratzeko finantzaketa lortzen dugu.\nAntolaketan aritu diren talde guztiek lanean jardun dute denbora guztian, baita boluntario andana ere, aldiro egoerara egokitzen eta aurrez antolatutako ekintzak berregokitzen. Horrek desgastea ekarri du taldeetan, erabaki asko ziurgabetasun batean hartu behar izan direlako eta sarri erabaki horiek epe laburrean aldatu behar izan direlako. Une batzuetan, konfinamenduak ezartzen zizkigun mugen ondorioz, gure-gureak ditugun ezaugarrietako batzuei uko egin behar izan diegu: parte-hartzeari, herrigintzari, auzolanari… Oso gogorra izan da hainbatetan.\nEkonomikoki ere helburuetatik urruti geratu gara eta lurralde batzuetan jaietako dirua oso garrantzitsua da egiturazko gastuei aurre egiteko. Elkartasun keinuen bidez erantzun beharko du taldeak.\nJaiak ez ospatzeak zartakoa ekarri die ikastola antolatzaileei ere, nahiz eta jaiei ziklo amaiera duina eman dieten eta azken astean kultura eta hezkuntza ekitaldi ugari antolatu dituzten, batez ere herriei eta hezkuntza komunitateari zuzenduta. Benetan hunkigarriak izan dira.\nJairik ez, baina ikastolek plazara ateratzeko gogoz jarraitzen dutela erakusteko modua izango da azaroaren 13ko ikuskizuna?\nIkastolen jaiak euskal kulturaren eta euskararen plaza ere badirela esaten dugu, gure programazioak irizpide horiek lehenetsiz egiten ditugulako. Ikastolak herriari ekimenarekin aho zapore gozoz amaitu nahi dugu 2020ko etapa, gure herriari ekitaldi handi bat eskaini nahi diogu, euskara eta euskal kulturan oinarritua. Horrez gain, bost jaiak ekitaldi bakarrean bateratzeko nahia ere bagenuen eta urte osoan lanean ibili den lantaldea eskertu nahi dugu honen bidez.\n"Hezkuntzako langileen ilusioa eta inplikazioa izan dira ikasturtearen hasiera bikaina izateko aktibo nagusiak"\nHezkuntzak ez ditu garai errazak bizi, baina aurrez aurrekoari eusteko erronkan murgilduta dago hezkuntza komunitate osoa.\nMartxo-ekaina bitartean eman zen konfinamendutik hezkuntza munduan aho batez ondorio berdinetara ailegatu ginen: aurrez aurreko ikaskuntza ezinbestekoa dela ikasleen ikaskuntza-irakaskuntza prozesua bermatzeko. Horretarako argudio asko erabili genuen, ikasleen egoera afektiboa ziurtatu behar dela, funtsezkoa dela egoera zaurgarrian dauden ikasleak atzean ez gelditzeko eta euskararen erabilpena ziurtatzeko, ikasle askok ez baitute euskararik etxean.\nCurriculum edukiak trukatzea baino askoz gehiago da eskola eta argi dugu teknologiak ez duela inoiz irakaslearen aurrez aurreko jarduna ordezkatuko; irakaslearen gertutasuna, berotasuna, begirada, umorea, esku-hartzea, zaintza eta ardura, inprobisazioa, harremana… Ikasketa prozesuaren izaera sozialean jartzen dugu fokua. Pertsonen arteko elkarrekintzaren bitartez, berdinen arteko interakzioa sustatuz, erreferente baten laguntza jasoz eta ikasketa lehen pertsonan biziz eta esperimentatuz gertatzen da. Horretarako ezinbestekoa da talde izaera, komunitate bateko kide izatea.\nHala, ikasturte hasierako gure lehentasun nagusietakoa osasun eta segurtasun neurri guztiak betetzea izan da, ikastolak gune seguru bihurtzea. Ahalegin izugarria egin dugu aurrez aurreko hezkuntza bermatzeko eta hezkuntza-komunitate osoak eredugarri jokatu du. Hainbat aldiz azpimarratu dugu hezkuntzako langileen ilusioa eta inplikazioa izan direla ikasturtearen hasiera bikaina izateko aktibo nagusiak.\nPandemiak bete-betean harrapatu du ikastolen jaien eredua aldatzen ari zineten unea.\nBai, horretan ari ginen, eta jarraitzen dugu. Aurretik genuen jai eredua birpentsatzeko parada egokia eman digu eta landuta zeuden eraldaketarako proposamenei sakontasun handiagoz begiratzeko aukera izan dugu. Aldaketa da aldatzen ez den gauza bakarra gurean, eta hori ikastolen jaietara ere heldu da.\nJaien formatua berritzailea, garaikidea eta eraldatzailea izatea nahi dugu, ikastolen mugimenduaren batasuna sendotzeko balioko duena; bost jai, proiektu bat, herriari onura emango diona, herritik jasoa, herriari itzulia, harreman sarearen bitartez naziotasuna indartzen duena. Era berean, jaien dimentsioa birkokatu nahi dugu, urtebete osoko prozesua izan dadin eta ikastoletako kideak (ikasleak, gurasoak eta langileak) komunitate bateko kide sentitu daitezen jaien bidez ere.\nEgiteko moldeak aldatu eta egokitu dira, baina jaien helburua berdina da: Euskal Herriko hezkuntza sustatu eta bultzatzeko ekimen moduan ulertzen ditugu.\n“Berriro sustatu behar ditugu parte-hartzea, euskararen erabilera, harremanak auzolanaren bitartez, ekimen komunitarioa, elkartasuna…”\nEtorkizunean ere, dela jai baten bidez, ikuskizun bidez edo dena delakoa antolatuz, elkartzearen eta topaketaren aldeko apustua egiten segituko dute ikastolek?\nEgunean egunekoarekin ari gara, egia esan. Hain garai aldakorretan, epe ertainerako planak egitea ez da oso eraginkorra, aurreko etapa honek erakutsi duen moduan. Gure nahia testuingurura egokitutako jaiak antolatzen jarraitzea da, bai, eta horrela jarraitu beharko dugu datorren urtean, momentu bakoitzean ahal dena egiten. Ikastolen proiektuak eta euskal kulturak berak jai hauek behar dituela uste dugu.\nLehen komentatu dut pandemian, jaien antolaketan, gure-gureak ditugun ezaugarrietako batzuei uko egin behar izan geniela, orain berriro balorean jarri behar ditugu, parte-hartzea sustatu behar dugu, jaien inguruan atxikimendua sortu, euskararen erabilera bultzatu, euskara ugaldu, euskara hobetu, auzolanaren bitartez harremanak estutu ikastolakideon artean, ikastolen artean eta ikastolen eta herrietako eragileen artean, ekimen komunitarioa eta elkartasuna bultzatu…\nKanal hauetan artxibatua: Ikastolak | Jai herrikoiak


Olateko argindar linean sortu zen korto-zirkuitoak eragin zuen atzoko argi etena. — Oñatiko udala\nOlateko argindar linean sortu zen korto-zirkuitoak eragin zuen atzoko argi etena.\nLekuaren arabera 15-20-25 minutuz luzatu zen argi etenak, herri osoari eragin zion.\nMiruerreka inguruan pinuak botatzen ari ziren eta horietako bat argindar linea gainera jausi zen. Horrek, lineari eusten zion zutabea apurtzea eragin zuen eta lehen poste apurtu horrek bigarren bat ere eraman eta bota zuen. Ondorioz, Olateko argindar linean korto-zirkuitoa izan zen eta herri osoa argindarrik gabe geratu zen.\nEguerdiko ordubata 20 gutxi aldera gertatu zen eta argidar etenak 15-20-25 minutu iraun zituen zonaldearen arabera. Halakoetan, hornidura faseka berreskuratzen delako linean gain kargarik sortu ez dadin. Baina orokorrean, ordubata ingururako, argindar hornidura bere horretan zen berriro herri osoan.\nHornidura berreskuratuta, OÑARGIko teknikariak etenaren arrazoiak ikertzen hasi ziren eta esan bezala, Olateko linean izandako korto zirkuitoa topatu zuten.\nUne honetan, Olateko linea hori deskonektatuta dago. Olateko lineatik uraren potentzia argindar bihurtzean sortzen den produkzioa bideratzen da. Azkenaldian ez du euria ganoraz egiten eta aipatu linea deskonektatu eta zirkuitotik kanpo uzteak ez du aparteko ondoriorik ekarriko. Baina apurtu eta jausitako zutabeak ordezkatu eta konpondu behar dira, hariteriari behar bezala eusteko. Lan horiek datozen asteotan egingo dira, udazkenean, Olateko argietxearen produkzioa berriro hazten denerako gertu egon dadin.


Gogoa sartzen dizu\nIRENE NEMIROVSKY ::Dantzaldia\nIrene Nemirovskyren lanik ezagunena da, zalantzarik gabe, Suite frantsesa. Rafael Chirbesek orriotan bertan seinalatu zigun nobelatzarra; norbere ipurdia salbatzeko karrera horretan, gure garaiaz ere ari zelakoan: “Gerretan, etsaiaren aurrean gertatzen diren ihesaldi handiak duintasun ezaren eredu dira, edozein zapaltzen da, edozein entregatzen da norbera salbatzeagatik. Irakurri duzu Irene Nemirovskyren eleberri zoragarri hori, Suite française, alemaniarren mehatxuaren aurrean Parisetik nola ihes egiten duen? Bada, horrelako zerbait, baina ustezko bake sozialaren garaian”. Euskaraz, haatik, Dantzaldiarekin egin zuen 2006an debuta –gerora etorri dira Arimen maisua, Suite frantsesa bera, Birjinak eta Odolaren sua–. Euskaraz debuta, euskalduna zenak. Euskalduna baitzen Nemirovsky, berak eta bere biografoek esaten dutena egia bada behintzat –eta ez dakit, hartara, manualetan-eta zergatik ez duten sartzen frantsesez idatzi zuten idazle euskaldunen artean–. Euskarazko lehen itzulpen honek asko zor dio, noski, bi urte aurretik, 2004an, Suite frantsesaren eskuizkribua deskubritu izanari. Baina zerk ez dio zor Nemirovskyrenean deskubrimendu hari. Kontua da bigarren jaiotza horren aurretik Dantzaldiak egin zuela famatu idazlea, 1930.enean argia ikusi zuen eleberriak.\nEz dezagun erabat ahitu, ordea, liburuaz aritzeko daukagun tartea. Suite frantsesaren aldean Dantzaldia da nobela bat laburra, zuzena, kontatu nahi duen hori baino kontatzen ez duena: senar-emazte aberastu berri batzuek ez diote alabari parte hartzen utziko emango duten lehen dantzaldian. Hori kontatzen du eleberri laburrak, eta nola alaba mendekatzen den. Beste ezer ez. Zertarako. Nahikoa zaizkio 6 urteko haurrentzako liburuen neurrikoak diren letrekin osatutako 113 orrialde eskasak –kendu, bide batez, hitzaurrearenak–, Eider Rodriguezek “torturatzen zioten gaiak” definitu dituenak aletzeko: ama-alaben arteko harremanak, aberats berriak, diruaren likitsa, kultura judua eta mendekuaren arma. Aletzeko, gainera, airean eramaten zaituen estilo batekin, arnasa hartzeko betarik apenas uzten dizun tentsio batekin, Rodriguez berriz: historian zehar herri, etnia, belaunaldi, zoko, geografia eta mende guztietan errepikatzen diren gertaera mitikoak pertsonalizatzen –Kampf senar-emazteak eta haien alaba Antoinette–, geografia zehatz batean –Parisen– eta kronologia jakin batean –1920ko hamarkadan– finkatzen. Labur, Dantzaldiak gogoa sartzen dizu Nemirovskyren gainontzeko guztiak irakurtzeko jarraian. Eta euskaraz ere baditugu mordoxka, manualetan-eta agertzen ez zaigun arren.


APNABIk berriro parte hartu du Bilboko "Enpresen Lasterketan" - Apnabi\nAPNABIk berriro parte hartu du Bilboko “Enpresen Lasterketan”\n10/06/2019 10/06/2019 Berriak, Bizitza Asoziatiboa\nKepa, Blanca, Raquel eta José Miguelek osatutako taldeak kirol proban parte hartu zuen joan den ekainaren 9an, igandean.\nJoan den ekainaren 9an, APNABI Autismo Bizkaiak Bilboko Enpresen Lasterketaren bigarren edizioan parte hartu zuen. El Correo egunkariak eta Bizkaiko Enpresarien Konfederazioak (Cebek) antolatzen dute lasterketa hori.\nHauek izan dira aurten APNABIko talde mistoa osatu duten kideak: Kepa eta Blanca, Aldamiz Ikastetxekoak; Raquel, Kontsulta Eremukoa eta José Miguel Millares, Etxebizitza Eremukoa. Gainerako parte-hartzaileek bezalaxe, APNABIko taldeak ere lasterketako zortzi kilometroak egin behar izan zituen itsasadarraren inguruan. Goizeko 11:00etan Itsas Museoaren ondoko zelaigunetik irten ostean, taldeak Euskalduna Jauregitik igaro ziren Deustun barrena sartzeko eta Itsasadarretik aurrera joan ziren Udaletxeko zubiraino. Azkenik, Abandoibarrara inguratu ziren eta 48:27ko denbora markatu zuten helmugan, 49. postua lortuz beren kategorian, 150etik gora parte-hartzaileren artean.\nProba bereziki pentsatuta dago arineketan egitea atsegin dutenek aukera izan dezaten kirolaz gozatzeko bere enpresako lankideekin batera, taldeko giro atsegin batean. Gainera, Enpresen Lasterketan parte hartzea aukera paregabea da APNABIrentzat, autismoari ikusgarritasuna emateko gizartean, eta horrela, AENdun pertsonen gizarteratzea sustatzeko, komunitateko gainerako guztien baldintza berdinetan.\nAPNABItik eskerrik asko Kepa, Blanca, Raquel eta José Migueli lasterketan parte hartzeagatik, eta jaso itzazue antolakunde osoaren animoak.\nAPNABIk jaso du ONCEren Urrezko Txintxarria\nAPNABI ekainaren 16ko “estropatadan”


Maskararik gabe - - Uriola.eus\nAne Zabala 2014-02-25 12:54\nSusmoa dut telebistako ikusle askok ez dituztela ezta mapan kokatzen ere, baina hala ere ezinbesteko notizia izaten da sasoi hauetan. Zaila izaten da inauterien data zehatza asmatzea, ez direlako beti data berean ospatzen. Mozorro dendetako erakusleihoei erreparatuz, ordea, festak eztanda egiteko gutxi falta dela asma dezakegu. Bertan ikusten ditugu azken tendentziak. Bai, mozorro kontuetan ere badago moda eta. Aurten animaliak nagusi dira erakusleihoan, jirafa, elefante, pantera arrosa... Mozorro kontuetan ere gure norabidea markatu nahi dute enpresa handiek. Ez dugu modaz kanpo egon nahi eta markek agintzen dituzte tendentziak. Gero eta azkarrago aldatzen dira, lehen negu osoan eraman ahal zenuen denboraldiko jaka, baina egun etengabeko aldaketa bultzatzen dute. Eta gu, gizaki gizajoak, identitatea eraiki nahian horiek jarraitzen ditugu. Kamaleoiak bezala gabiltza azala aldatuz ingurumenera egokituz.\nModari leialak izaten, ez dugu porrot egin nahi. Logikaz eginiko sistema da kontsumoan oinarritutako ekonomia eta gizartea bideratu dute. Gure egunerokoan horrela egitearekin ez nahiko eta inauterietan eurek agindu nahi dituzte gure mozorroak. Atzoko arropa edo ordenadorera atxikitzen diren pertsonak ez dituzte nahi, gero eta gauza gehiago izan dezagun nahi dute, gero eta zabor gehiago sortuz.\nGaurkoa bihar ez da erabilgarria izango. Baina karnabalak ez dira atzoko kontua, Europa osoan aspaldi ospatzen dira. Larunbata izaten da gurean festaren egun handia, baina badira urte batzuk hori ere ez dela normaltasun osoz ospatzen. 2004 urtean Bilbon, Bilboko udalak eta Bilboko konpartsek antolatutako desfilea bertan behera geratu zen Udalak presoen aldeko karrozak kentzeko eskatu eta konpartsak hori egitera ukatu ondoren. Ordutik bi desfile egin dira: Udalak antolatutako ofiziala batetik, eta Bilboko Konpartsena, bestetik. Akordioa lortuta aurten Kale Nagusian izango da inauterietako desfilea. Pozik agertu dira sustatzaileek bere toki naturalera bueltatuko baita inauterietako desfile nagusia.\nBaina ez dezagun ahaztu ezaugarri berezia dutela inauteriek, beste jaien aldean, umorea, parodia eta satira giroa. Beraz, kendu dezagun maskara eta desfilatu dezagun gure kaleetatik aske.\nAuzoetako inauterien txanda\nuriola.eus 2014 mar 07 None\nSantutxu, Atxuri, Bilbo Zaharra, Abusu, Deustuko Erribera, Mallona, Ibarrekolanda eta Zorrotzaren txanda heldu da. Gaurtik hasita igandera bitartea...\nuriola.eus 2014 mar 05 Bilbo\nHainbat lagunek parte hartu dute 2014ko sardinaren ehorzketan. Sardina Plaza Barritik Arriagara eraman dute Zazpi Kaleetan barrena, eta bukatzeko s...\nBilbotarrek agur esan diete inauteriei sardinaren erreketarekin\nSei egun eta gero, atzo arratsaldean amaitu ziren Bilboko 2014ko Inauteriak sardinaren erreketa ekitaldiarekin. Helduek dolu mozorroak jantzi bazit...\nuriola.eus 2014 mar 04 Bilbo\nSardinaren erreketarekin inauteriei amaiera emango diote bilbotarrek Deabru Beltzak eta Les Commandos Percu taldeen ikuskizunarekin. 19:30ean Plaza...\nuriola.eus 2014 mar 03 Jaiak\nMilaka lagunek parte hartu zuten larunbatean 2014ko inauterietako desfilean. 10 urte eta gero, konpartsak ere Kale Nagusian ikusi ditugu.\nuriola.eus 2014 mar 03 Bilbo\nKale Nagusia kolorez, mozorroz eta jendez bete zen atzo 2014ko inauterien desfilean. 10 urte eta gero desfile bateratua ikusteko aukera izan genuen...\nFarolin eta Zaranbolasen epaiketa 2014\nuriola.eus 2014 ots 28 Bilbo\nuriola.eus 2014 ots 28 Jaiak\nBilbo inauterietan murgildu zen atzo arratsaldean. 19:30ean Farolin eta Zaranbolasen epaiketa burutu zen eta jarraian, Trapu Zaharrek Zazpi kaleeta...\nuriola.eus 2014 ots 27 Bilbo\nBilbo Hiria Irratia 2014 ots 27 Bilbo\nedo Aratusteak, gaur hasi eta datorren asteartera arte luzatuko direnak.\nGaur arratsaldean hasiko dira ofizialki 2014ko Bilboko inauteriak eta martxoaren 4ra bitartean, jai giroan murgilduko gara bilbotarrak. Hainbat iza...\nSantutxuko Maskarada 2014\nIñigo Azkona 2014 ots 23 Santutxu\nJai giroan ospatu da 2014ko inauterietako pontxe eta tostada lehiaketa\nuriola.eus 2014 ots 24 Alde Zaharra\nIgandean, otsailaren 23an, Bilboko Konpartsek inauterietako III. pontxe eta tostada lehiaketa burutu zuten Plaza Barrian. Jendetza hurbildu zen hit...\nAitor Argote 2014 ots 22 Santutxu\nMaskarada Santutxu auzoan. Maskarada barrikada batetik ikusteko parada izan dugu Santutxu AEK-kook gaur goizean, Euskaria abesbatzakoekin batera. U...\nOtxarkoagako Jai Batzordea 2014 ots 03 Otxarkoaga - Txurdinaga


"Lau hanketan eta oinez ibiltzen, erakutsi edo ikasi?" hitzaldia, Xabier Munibe haurreskolaren eskutik\nBerriak "Lau hanketan eta oinez ibiltzen, erakutsi edo ikasi?" hitzaldia, Xabier Munibe haurreskolaren eskutik\n2015/09/30, Asteazkena - 08:01\nAzkoitiko “Xabier Munibe” haurreskolak urteroko usadioari jarraituz, 2015/16ikasturteko lehen hitzaldia antolatu du, “lau hanketan eta oinez ibiltzen, erakutsi edo ikasi?” lelopean. Hizlaria Psikopedagogian lizentziatua dagoen Nerea Mendizabal izango da.\nHaur bakoitzaren psikomotrizitate madurazio erritmoa errespetatzearen garrantziaz ohartuz, nola lagundu dezakegu haur batek lau hanketan egin dezan? Eta bere momentua iristen denean, oinez nola ikasten du ( erakutsi gabe )?\nGaldera hauek abiapuntutzat hartuta, hitzaldi honetan hausnarketa eta eztabaida bultzatuko da.\nHitzaldia,gaia interesatzen zaion orori zuzendua dago. Beraz, haurreskolako gurasoak ez direnei ere luzatzen zaie gonbitea.\nHitzordua Elkarguneko Oteiza aretoan, Urriak 7, asteazkena, arratsaldeko 18:00tan izango da.


Ablazioa debekatzeko eskatu du NBEk\nNazio Batuen Erakundeak (NBE) emakumeei genitalak mozteko praktika debekatzeko eskatu du. Ablazioa hainbat herrialdetako neskek pairatzen dute (Afrikako zonalde batzuetakoek bereziki, baina baita Europan bizi diren etorkinek ere, besteren artean) eta ondorio kaltegarriak ditu fisikoki zein psikologikoki.\nAblazioa egiteko erabiltzen diren tresnek eta moduak are arriskutsuago bihurtzen dute prozesua.\nAblazioa kondenatzeaz gain, hura existitzen den lekuetan hezkuntza kanpainak bultzatuko ditu NBEk. 110 herrialdek babestu dute erabakia.\nAblazioa, emakumeen kontrol sexualerako tresna\nZaloa Basabe berdintasun teknikariak ablazioaren inguruan hitz egin zuen ARGIAren 2.345 zenbakian (2012-11-18). "Ablazioaren atzean emakumeen kontrol sexuala egon da beti", azaldu zigun: "Herrialde batzuetan, ablazioa emakumeak gizonari eskaintzen dion oparia da. Azken finean, beti ere kontrolaren zentzuan, fidelitatea ziurtatzeko modutzat hartzen da. Milaka aitzakia egon daiteke, modu batera edo bestera konbentzitu behar dituzte emakumeak. Komunitatearen ohorea mantentzea ere bilatzen dute ablaziorekin".\nAblazioaren ondorioak "oso larriak" direla dio: "Ablazioa berez astakeria da, baina horri gehitu behar zaio zein egoeratan eta zein tresna erabiliz praktikatzen den. Harakintza hau anestesiarik gabe egiten da eta Somalian esaterako, arrantza egiteko haria, burdin hariak edo hari begetalak erabiltzen dituzte josteko. Oso arriskutsua da prozesua. Emakume asko ablazioa praktikatzeko unean bertan hiltzen dira odolustuta, beste askok infekzioak harrapatzen dituzte eta egun batzuetara hiltzen dira. Gainera, hilerokoarekin batera izugarrizko minak izaten dituzte eta erditzerakoan ere arazoak sortzen dira eta asko hil edo bizitza osorako infektatuta geratzen dira. Horrez gain, hiesaz kutsatzeko bigarren arrazoi nagusia da ablazioa, praktikatzen den herrialdeetan. Bizitza osorako ondorioak ditu, eta ez soilik ondorio fisikoak, baita psikologikoak ere".


Euskerabili: METROA ALA ZENTIMETROA?\nMETROA ALA ZENTIMETROA?\nMaite dut trena.. (baina ez zuena)\nZein ideia azpimarratuko zenuke? Zergatik?\nErreferendumik egin behar da AHTrekin zer egin erabakitzeko?\nGarraio publikoa erabiltzea liteke konponbiderik onena?\nHIZKA-MIZKA: METROA AUZIAN\nIa egunero matxuraren bat dago (baliokidetza makinak, igogailua, eskailera automatikoak, …), horrek dakarrenarekin: atzerapenak, haserrealdiak, …\nZenbait ordutan ezinezkoa izaten da bagoian sartzea eta bosgarren bagoia laster jarri arren ez da nahikoa izango.\nMundu guztiak ezin du erabili auzo guztietara heltzen ez baita; eta, metroa dagoenetik, alde batzuk besteekin gaizkiago komunikatuta daude.\nOro har, metroa garestia da, batez ere, egunero erabili behar ez dutenentzat edo bidaia bakar bat egiten dutenentzat.\nMatxurarik ez egotea ezinezkoa da, baina egonda ere, berehala konpontzen dituzte.\nMaiztasuna, geltokiak … ugaritzen ari dira, izan ere, denbora gutxitan asko izan dira metroan emandako aurrerapenak.\nEz dago inon leku guztietara heltzen den metrorik, hala ere, laster hirugarren linea hasiko dira egiten.\nGarestia dela pentsatzen bada ere, badaude txartelak merkeago ateratzeko eskaintzak erabileraren arabera; eta, gainera, hainbat taldek txartelak atera ditzakete merkeago, besteak beste, adinekoek, gazteek, …\nEgilea: EUSKERABILI EUSKAL ordua: 17:57\nEtiketak: Garraiobideak, metroa, ROLAK